url: =Tedim DC vai ~ Bob Tuangpi :: ZOMI DAILY\nTedim DC vai ~ Bob Tuangpi\nposted on 24 January 2022 at 8:48 am Lomkholna: BobTuangpi, News, Politics\nTutung galkapte in gambup ah DC (42) behlap uhhi. Tedim bek ong tuampiak uh hi dih zenzen lo hi. Amau’ gamvai geelna atun nang (Political Agenda) kalkhat asuanbeh dan vua kituat uh hilel hi. Kuama ngetman cih bang ahizong, eimite ong mai etna, ong kihtaak man leh ong deihsak man uh khong zongh ahideksuai kei hi.\nGalkap thuneihna nuai ah galkap danin amau’ pai-in apai uh hiphot lel zaw hi. Amau’ kihtaak ding leh maiet taak liang ih hih man cih zongh hihiau lolai hi. Atangtun leh tangtun loh thu tuam, tutadih bel amau’ geelna ah 2023 kum teh kiteel bawlkik sawm uh cih hiphot a, tua hun teh abeisa kiteel teh akizangh kiteeldan ngeina (Electoral System) ahi meetang tam ngah zaw pepeuh in aluahgaihna ( Fast Past The Post – FPTP) laih nading 2023 kum kiteel teh meetang akikim zui hawmna (Proportional Representation System) zatsawm pha mahmah uh cihna hizaw hi.\nTua dingin meekhiatna bial (Constituency) pen abeisa hun dan khuapi khat huam bulphuhna (Township based) hinawnlo ding a, khuapi huamte kigawmna khuapi siksanna ( District based) pai ding ageelna uh hang ziakin tutung gambup ah khuapi huam honkhat (42) khong tak abehlap uh athu kician siksanpi uh hizaw hi.\nAkikal nangawn ah mindeih a liitdawk abang puampuam, thu siiksan kician omlo mipi akhim abumhai sawm honkhat mah na om ta lawmlawm hi. Kuama hang hipeuh mahlo, khuahun hang hiziau hi.\nKawl galkapte zangh in Dawimangpa in Tedim DC hong pia hiding hi, cih ahizongin Pasian in Kawl galkap makaite’ lungsim lawngin Tedim DC hong khiatsuk liahliah lel e, cihte zongh hikhollo zaw hi.\nAhang upmawh agen ngeingai leh abeisa hun a eilam mipi palai leh thunei ngei kici honkhatte in akikal ah mualsuang phuh nuam peuh om tuak mawk ahih manin thudik ih pholaak kul hi. Abeisa gam hoih zawk deuh kum (10) sung khuttum zial liang a ih ngetnget hang akingahzo kilkello khat bel hi bilbel hi.\nAbeisa hun akingensa teng kipia cih bang hileh tutung DC (42) akibehlapna ah Yangon Region bup ah DC (10) tak kibehlap giap hi. Hih Yangon Region sung DC kibehlapna munte a mipi palaite leh ulian makaite in abeisa kum (10) sung DC angen ngei het kei uhhi.\nAhang bel DC piak ding piakloh ding vai ah eilam ahizong mundangte ahizong tutak thunei kicite in, ” eite kuamah thu hong donglo uh hiphot ve mate”…Pia nuam aih ciang a pia hiziau lel! Ataksuah leh suahloh bel hun in thu hong gen ve!\nTua hin eisung teng ah tuate’ pawl, tuate gual ci’n khutme ih kikawkkawk ih khuttum zial ih phunphun, ih hang sawhsawh pong hiau lel tak hang, ” Deih leh Deih loh thutuam, nial zawh leh nial hat thu cihte thu tuam, ih deih a deih kei zongh hong ki innphual piak hiphot mai e guai aw”…\n” Eite thu hong kidong dih dih lo suak ve!” ” Nui ding ih hia, kap ding ih hia” ” Nuam ding ih hia, dah ding ih hia” ” KA TA LAWMLAWM” “MAWK PEUHMAH” ” HELKHEZAWZEN” – Bob Tuangpi\nPrevious: Pau nam tampi theihna in pilna hi a, ei pau theihlohna in haina ahihi\nNext: Dictator i cih kuate hiam? ~ Hau Za Cin


timestamp: atn

url: =A MANPHA LAWHCINNA : T Sawm Lian – FGA Tulsa\nJanuary 16, 2019 Comments Off on A MANPHA LAWHCINNA : T Sawm Lian Zokam FGAIM\nNUNTAK MANPHAZAW TAWH LAWHCINNA\n1. A MANPHA LAWHCINNA\nLawhcinna pen a lawhcingsakte tawh kizui-in kibang kim lo hi. Pawlkhat adingin cidam taka om pen lawhcinna ahih lai-in, neih le lam a hauh kei leh a lawhcing lo-a a kingaihsun mi om hi. Mi pawlkhat in minphatna pen lawhcin a sawmna uh ahih lai-in, mi pawlkhat pen innkuan nuam bawl a sawm cinten hi thei uh hi. Sum a hauhloh hangin lawhcing lo dana na ngaihsut mi khat pen innkuan nuam a piansakna hanga lawhcing a kisa mahmah om thei hi. Tua hi a, lawhcin i sawmna leh i lawhcin nopna pen kibang lo cihna hi. A mihing tawh kizuiin kilamdang thei cihna hi. Tua ahih manin lawhcinna pen i tupna, i sawmna khatpeuh sepzawhna hi, ci leng kikhial lua lo ding hi.\nLawhcinna pen nasep khatpeuh a beina hi lo a, nasepkhat pan nasepna dang khat a kahtoh nading ahi hi.Lawhcinna-ah lungkimna om a, lungnopna leh thalawpna zong om ahih manin manpha mahmah hi.\nTai kidemna muna khatnate in a kidempih mite sangin a zah 4/5 in hatzaw tuan lo uh hi. A hatna uh pen neucik, tomcik bek zong hi thei a, khepi cia bek a kigamlatna zong hi thei hi. Tua mah bangin, mi lawhcingte pen midangte sangin nak takpi’n a pilzaw leh a siamzaw hi tuan lo uh hi. Mite a lungkiatna mun leh lawhsapna-ah zong kuhkal taka a sem tantante ahi hi.\nLawhcinna pen bangbang ahi zongin, baih taka neih theih lawhcinna pen manpha taktak lo hi. Lawhcinna thupi leh leitung tangthu a mi lawhcing tamzaw pen baih taka lawhcing hi loin, haksatna leh gensiatna, thuakna tampi kawmkal pana a khuasuak, mi sep nop nawnloh zawh, mi lungkiat zawh cianga zong a sem tantante ahi uh hi.\n‘Lawhcing dinga sep’ leh ‘lawhsam lo dinga sep’ pen kibang het lo hi. Lawhcin sawma sepna in thalawpna leh kipiakzawhna tonpih a, lawhsam lo dinga sepna-ah hangsanna taktak om thei lo hi. Lawhsap laulohna bek tawh sep sangin lawhcing lo thei lo dinga sepna pen manpha zaw hi. Ahih hangin lawhsapna a om khak zenzen leh zong thathak lak nading a zat siam kisam hi. Italian Renaissance hun laia mi thupi Michaelangelo in, “Ka siamna nei dingin bangci bangin sem ka hiam cih mite in thei leh, tu-a ka dinmuna ka tun theihna pen lamdang sa lo ding uh hi” ci hi.\nLeitung nuntakna pen haksatna leh buaina bek tawh kidim lo a, nopsakna leh lungnopna hun zong tampi om hi. Khuasuak (survive) dingin haksatna tampi phutsuak kisam a, tua bang lo-a baih taka lawhcin sawmna pen lungsim maan lo leh hoih lo ahi hi. Pengpelep nuntakzia pan sin ding thupi mahmah om hi.\nBiology sangnaupangte in pengpelep piankhiatdan sin uh hi. A tui (cocoon) sung panin hong suakkhia ding ahihna leh lungduai taka ngak dingin siapa in naupangte hilh hi.\nA tui sung pana pengpelep hong piangkhia ding pen ngaklah takin naupangte in en uh hi. Tuabanga a et laitak un haksa sapipi leh thasan in pengpelep piang dingin hong kithawi hi. A siapa un khoih lo-a en ding bekin a hilh hangin, sangnaupang khat in tua banga haksa sa mahmah a pengpelep suak ding pen hehpihhuai sa lua ahih manin va panpih a, baih taka hong piankhiat theih nadingin cocoon pen va honsak hi. Ahih hangin pengpelep pen si mawk hi!\nSiapa hong kileh kikin, pengpelep si a muh ciangin\ntheisiam pah hi. A hatna khempeuh tawh haksa sapipi-a piangkhia dingin a kibawl ahih manin panpih kisam lo a, tua banga haksa taka a piankhiatna pen thahatna a neih nadinga kisam ahi hi. Tua pen a khuasuak theih nadinga leitung ngeina ahi hi.\nTua mah bang ahi hi. Leitung nuntakna sungah haksatna leh lawhsapna khawng pen mihingte hoih nading leh thahatzawk sem nadinga kikoih ahi hi. Tua hi lo-a baih taka nuntak khuasuak sawmna pen lungkiatna leh nuntak manpha lo taka zat theihna ahi hi.\nNa lawhcin sawmna tektekah lawhcing khin lo ding hi teh. Tua hangin thanem leh lungkia-in om kei in. Alexander Graham Bell in a zi bil/beng hoih lo a zat ding van bawl a sawmna lamah telephone, kiho theih nading mukhia a, a tupna takah a lawhcinloh hangin, ama ading leh mi tampite phattuam nading bawlkhia a, tuhun ciangin tua a muhkhiatna tungtawnin leitung mi a tamzaw tham in meetna leh noptuamna tampi ngah hi. Lawhcin na sawmna hanga na sepna mun san takah na lawhcinloh hangin, a manpha dang khatah lawhcing thei veve hi teh.\nHih munah lawhcinna i gen ding pen a neu leh a lian cih om lo a, a meetna pen sum bek tawh kiteh lo a, nasep (service) i manphatna (value) pen a sepkhiat (output) lamah kiteh zaw hi. Muhkholhna (vision) leh tupna mun (goal) kician nei a, tua mun tun theih nadingin geelna hoih neih theih nading leh, tua lawhcin nading a nawngkaisak thei thu tuamtuam – launa, lungkiatna, lunggimna leh haksatna tuamtuam zawh theih nading leh, lawhcin nadinga kisam tuamtuamte pen i gen sawm ahi hi. Maan lo taka gualzawhna lam hi loin, manpha taka lawhcinna lam pen i gensawm ahihna mangngilh kei ni.\nZoplai ding>>2. LAWHCINNA A TUNGSAKTE


url: =Singapore pasal khatin anu buan ahih manin thong kum 16 kiadingin thu kipia :: ZOMI DAILY\nposted on 15 March 2018 at 11:50 pm Lomkholna: News, Sawltak, Singapore, World\nSingapore gamsung ah pasal khatin apianna anutektek buan (rape) ahih manin thong kum 16 kiading in thu kipia cih MMOnline pan kiza hi. Thong kum 16 akiatding banah ciangduai tawh tawsat 16 Strokes zong kipiakbeh hi.\nTua apianna anu “biological mother” abuanpa pen kum 34 aphakhin khat hi a, anu buanzel, zahmawhvai tawh nawngkai sakzel (Raping & Molesting) cih High Court Judge thukhenmangpi te’n kiciantak in mukhia uh ahih manin, thong kum 16 kiading in thu apia uh ahihi.\nAnu khualna in tuapa ii amin apuam pen kipulak khialo hi ci’n Judicial Commissioner Foo Chee Hock in genkhia hi. Tuapa in anu anunungpen anawngkaisak pen abeisa 2013 kumsung ahihi. Anu buan, nawngkaisak ahih manin, akiman hi a, zanni Wednesday (March 14) ni in thukhenna aki neisiangta, thongkiatding zah aki genkhiata ahihi.\nTuabangin anu abuan hunlai in anu pen kum 53 phakhinta hi. Deputy Public Prosecutor Sharmila Sripathy-Shanaz in agenkhiatna ah abeisa kum 30 hunlai in asuahkhiatna anu abuankik himawk a, agamtatna pen bangci genkhiatding cihzong kammal katheipak nawnkeiliang hi ci’n genkhia hi.\nTuapa pen agamtana hangtawh Wednesday ni in “rape, molest, aggravated molest” cih mawhna Charges nam 3 tawh thu akibawl ahihi.\nLungsim ngaihsutna lamsang atheihdeuh siavuan “Psychiatrist” in thukhenzum ah tehci agenkhiatna ah anu pen buan athuakzawh alungsim linglawngden in “Acute Stress Disorder” natna ngahlawh hi ci’n genkhia hi.\nAthu pianzia pen nupinu in pasal neikik a, apasal tawh inndei aneu mahmah “one-bedroom flat” sungkhat ah aom uh kici hi. Tuabanghun laitak in atapa pen nasep kicianzong neilo in, aom nadingzong neilo ahih manin, anu in atapa hehpihhuai salua ahih manin, a inn uhah aomsak ahihi.\nAnu te omna inndei pen neumahmah in, lupna khat, cupboard khat, sabuai aneukhat, dailenbuk leh anhuan nadingin abawltawm uh makeshift kitchen cihtengbek aomzia inndei aneu mahmahsung khatah anu te aom ahihi.\nAtapa aomnading aneihloh ciangin anu in hehpihhuai sa in, a inndei sungah omsak a, midang hilo atapa ahih manin zanciangin akhekhuan ah lumsak uhhi.\nMore: Singapore numei khatin lawmngaih ngahzolo ahih manin Online ah ki tangko\nTuabang tengtawh 04 October 2013 kum, zingsanglam 2:30am hunpawl in amau nutaguak inndei sungah aomlaitak in atapa in anu abuan cimawk hi. Tulai leitung thuthang, thupiang tezong lipkhap dikkuat kihhuai semsem hi. Sawltak #zomidaily\nNext: US Miami khuasungah akilamthak lei khat kicim, mi 10 bang siding kici


url: =Ni khat sangin adang khat Thupi zaw hiam? - Zomi Adventist Innkuan\nRomans 14:5 in bang gen hiam? “Mi pawlkhatte in ni khat peuh adang sangin thupi zaw hi cih ngaihsutna nei uh a, pawlkhatte in ni khempeuh a kibang kim hi ci-in ngaihsun uh hi. Tua ahih manin a kuama peuh in amau hoihsakna thu cian takin thei ta uh hen” ci hi (KJV). A taktakin hih thu in bang kilamdang sak hiam?\nKhat veivei Laisiangtho in bang gen, a gen loh kammal kiseelsimte zong bang hiam cih i theih ding kisam hi. Rom 14: 5, 6 in Sabbath biakpiakna tawh kisai bangmah gen lo a, ni tawh kisai bek gen hi. Hih sunga agen ni pen Sabbath ni a bulhna in upmawh ngaihsut thu ahi hi.\nRoman 14:1 in hih thu teng khempeuh pen a kitelcian lo thu tawh kinialna lam kawk zaw hi, ci hi. Tua ahileh ni sagih ni Sabbath pen Pasian in piancilna ah a tuam koih, a siantho sak hi lo hiam (Piancilna 2:1–3), Pasian‟ thukham laizang ah koih hilo hiam (Paikhiatna 20:8–11), bang hangin a kitel cian lo thu suak thei mawk ding hiam?\nSuak thei lo hi! Rom 14:6 sim suk lehang a gennop kitel hi, “Ni khat peuh thupi diak hi, ci-in a tang mite in Topa pahtawina in a tang uh ahi uh hi. An khempeuh a ne mite in zong Pasian tungah lungdam ko in ne uh ahih manin Topa pahtawi mah-a a ne uh ahi hi.\nNek dingin kilawm lo hi, ci-in a ne lo mite in zong Pasian tungah lungdamna mah ko ahih manin a ne lo uh ahi hi” ci hi. Hih thu i sim ciangin Sabbath thu hi lo a, an tan ni a kigen hizaw hi. Amaute in midangte pen amau hihna tawh thu- khen uh hi. Farisai te in kaal khat in nihvei an tang uh a, tua pen kiphatsak-pih uh hi (Luke 18:12).\nRomans 14, sungah Paul in an tan le tan loh ding pen mimal ngaihsutna hilel a, Pasian’ thukham tawh kisai lo hi, ci hi.\nSource: Mark Finley, When God Says Remember\nTags: Questions, Zomi Quavadis\nPrev post Khekhap\nNext post Na Tun Nopna Mun Tel In


url: =Jews minamte’ ong lak Zomite’ mailam kalsuan zia ding ~ Khup Lian Thang :: ZOMI DAILY\nposted on 10 March 2017 at 7:50 pm Lomkholna: Article, Khuplianthang\nJews minamte pen atuntun na mun leh gamte ah alamdang takin madawk gual tungtuang uh aa, pilna ciimna siamna, hauhna lam ah mite’ tung, mite sangin na madawk zaw ngiat uh hi. Leitung biakna thupi leh mi tampen ahi Christian biakna ong piankhiatna bulpi hita leh aki zelh nangin ahanciam nungzuipite khempeuh zong Jews minam te vive ahi uh hi. Jews te biakna ahi Judaism pen leitung ah biakna lianpi khat in aki ciamteh mah ahi hi. Gam ki ukna vai ah amin thang mahmah ahi Marxism (Socialist leh Communist pianna bulpi) a mukhia zong Karl Marx akici German Jew te khat ahi hi. Leitung pianzawh Scienctist minthang pen ding aa aki ciamteh khat ahi Albert Einstein zong Jews minam mah hi in, leitung kum 100 sung(AD1900-2000) sungin hih zahin akhangtohna hangpen ama hang hi ci in kiciamteh phial hi hi.\nTu laitak amin thang penpen, ahoih lam in ki zang thei leh lah ahoih mahmah, asia lam aa hileh lah alau huai mahmah ahi Nuclear bawlna ding lampi amukhia zong Albert Einstein mah ahi hi. Leitung ah gam vanglian pen thunei pen ahi USA gamvai ah thunei mahmah in, Jews mipil vive tengtawh akalsuan uh na hi gige hi. Federal Reserve aki ci a Central Bank leh Bank khempeuh a uk, USA aa sum khempeuh a zek , tu laitak a Chairman pen Ms Janet Yellen hi in, ama hunma Chariman nihte zong Jews temah hi in tukum tawh kum 30 sung aki zom in makai suak mawk uh hi. Thu neilua mahmah ahih manin amau kampau ziauna hangin Stock Exchange bang kah ziahziah or kia ziahziah in kikhel ziahziah zo mawk hi.\nZomite a tung aa thute khempeuh bulphuh in a kalsuan nak uh le, mimal a tawm hangin Jews minam te mah ban apianna gam leh lei ah thu nei in, akim leh apam aa dingin a zahtak huai gam leh minam ahih banah , leitung mite khempeuh aa ding phattuamna a piakhia zo Minam thupi Minam Lianpi suak pelmawh ding uh hi. Lungdam, Khup Lian Thang\nPrevious: Australia gamsung aom bualtui khat amel Pink Color tawh kilaih ~ ZD\nNext: Malaysia, Cheras vengsungah Pistol tawh mikhat kikaplum ~ ZD


url: =Interview ih cih den zong!! ~ Zomi Quavadis :: ZOMI DAILY\nInterview ih cih den zong!! ~ Zomi Quavadis\nposted on 20 June 2014 at 9:43 am Lomkholna: Article, Interview, ZomiQuavadis\nTusung teng ei Zomi sungah thu kidotna, holimna (Interview) cihte kilimzat pha mahmah hi. Milian khat ahih keileh mi vaangnei khat tawh kimuhna om leh Video-camera nei khempeuh phial in thu dotna leh holimna neih pih pahpah nuam uh hi. Hih pen kei mimal ngaihsutna ah nidanga ih lungsim sungah ih ngaihsut khak ngei loh, gamdang ih tun cianga ih ngah khantohna khat hi dingin ka ummawh a, sia ka sa het kei hi. Ahizongin tua bang Hoilmna/ Interview cihte Facebook sung leh utube ah ih et ciangin lawphuai mahmah hinapi en khin le’ng hunbei teng pammaih ih sak kik hun om thei zel zel hi.\nBang hang hiam cileh thudongte a tamzaw in a thudot pa/nu uh kua mi hiam, banglam ah pilna nei a, bang teng sem hiam cihte leh a Background kan masa het lo uh cih kitel thei hi. Dot theih tah cia ut bangbang a dong phial gawp mang zong om kiukiu leh kilawm ka sa hi. Kamphatna tawh Pu Lengtong Kamkhen in tua banga thu kidong te dawndawng thei bilbel hikei leh ei mi sunga ih thudot mipil tampi tak pen mihai leh thu thei lo a suaksak ek thei dingte ih hihi.\nMi pawlkhat in Pasian thugen mi minthangte tawh Interview abawl uh ciangin gamvai leh minam vai, leitung thu peuh puak liangin dong giap thei uh hi. Cingtaak takin dawng thei kei uleh a dongte leh thungaite’n neubawl in hawmthawh thei uh hi. Siang gen lehang Pasian thugente, Pasian nasemte leh Pasian thu tawh a kinahvawh zaw deuhte pen amau theih ahi Pasian thu bek mah dong thei lehang hong dawng khial lo ding uh a, a gen khempeuh uh mal tu mahmah ding hi.\nTua lopi in amau tel kholloh, amau Major subject ahilopi khat ih dot khak ciangin kikhial thei hi. Mi pawlkhat in amau hoihsak leh amau theihdan peuh tawh maan ta kei leh dawng thei giap ek lai uh hi. Tua in minam sung ah kitelkhialhna piang sak thei hi. Tua ahihman in a dawng dingte’n zong a theih loh, a telloh thu uh a kidot khak ciangin hangsan takin “tua tawh kisai ken gen thei keng” cithei uleh mipite’n paakta zaw ding uh hi. Tua mah bangin leitung thu tawh min anei, mi minthang khat thu dotna ih bawl ciangin Pasian thu leh Pawlpi vai peuh dong mawkmawk kei lehang hoih mahmah ding hi.\nA dawng dingte’n zong amau subject hilopi khat a kidot ciangin dawn theih tah ciin ut bangbang gen suk mengmeng kei leh hoih in um ingh. Pu Lengtong Kam Khen zah a khuaktai leh ciamnuih siam, a kidong khempeuh a dawng thei ziauziau ding mi kikhaat hi. Amah pen amah himawk ahihman in ama gen bangbang ama munah ahi hipah lel hi. Ei pen amah hi lo hihang cih kiphawk ciat ni.\nInterview abawl ding peuhmah in ih thudot ding pa, ih holimpih ding pa tangthu/ Background, a sep a bawl leh a nuntaakzia ih kan masak ding kisam sa ingh. Lawmta kiho hisam lo hihang. Tua ahihman in thu ih dotpa pen zahtaakna tak tawh hoih tak thu dong in vaang pia thei le’ng aza a en mipite aa dingin hong etlawm mahmah ding hi. Thu ih dotpa pen mipil, mi minthang khat ahih sam hangin mihing mah hi veve ahihman in thu khempeuh la khempeuh thei khin tel khin sam lo ding hi cih pen ei a dong dingte lam pan ih theih masak ding zong kisam hi.\nMipil khat ahihna tawh ih theihnop thu khempeuh, ih telloh thu khempeuh dot gaih khit ding zong hi sa keng. Interview bawl dan siam lehang ih makai mipilte’n zong mipite hong makaih khial lo dingin ka lamen a, ei munsan tekah thu kidot dan leh holim khop dan siam lehang khantohna om dingin zong lametna lianpi ka nei hi. Facebook leh Utube sunga Interview ih et theih zelte zong hong muhnop in pilna siamna tampi neih lawh zaw ding hihang cih zong kei lametna hi.\nItna tak tawh “Zo Sunni” pan,\nFrancis Lamthang (Zomi Quavadis)\nPrevious: Ni Innpi “Haleakala”\nNext: Dahna Pulakna: Dr. Bianca Son in hong nusia\nMalaysia, Kuching aom Shopping Mall khat puakkham, mi 3 si, 26 liam\nTedim khuasungah datsi zuakteitei ahih manin ki matsak\nTopa’ hong laptop ding na ut leh ~ GS Pau\nZAM Thupuak :: 25 June 2017 (A lungdamhuai RSC/ UNHCR lampan thuthak)\nNepal gamah mi 71 atuanna vanlengkhat kia


url: =Tulaai Leitung Thuthang Tuamtuam Updates Feb17, 2015 :: ZOMI DAILY\nTulaai Leitung Thuthang Tuamtuam Updates Feb17, 2015\nposted on 18 February 2015 at 11:22 am Lomkholna: Khawmpau, Myanmar, News, World, Zomi\n· Iraq gam nitumna lam a om al-Baghdadi khuapi ah IS migilo te in Mi 45 ahing tang in haallum uha, ahal lup mite uh kuami kuasa banghang cihte kitel ciannaailohi ciin Iraq Palik te in February 17,2015 ni in taangkokhia uhhi.BBC\n· Afghanistan gam Pil-i-Alam khuapi sung a om Afghanistan Palik zumpi Taliban migilo 4 in February 17,2015 ni in buluh in amau le amau bomb tawh puakkham khawm uh ahihman in Pailik 20 si in 8 liam pha mahmah uhhi.BBC\n· India gam ah Prime Minister Narendra Modi akahzawh Biakna neu te kisim mawh in Muslim te Hindu ah kiluutsak, Christian te Biak inn asuksiatsak cihbang in aom hang PM Modi kamka lo ahihman in Delhi khuapi ah Christian ten lungkimlohna nasiatak alahkhit ciang February 17 ni in PM Modi in Biakna khat le khat kisimmawhlo in kilemtak in om un ci in ong Awngkhia petpet sam hi. Nungkum December kha pan Christian Biak inn 5 kisusiatsak khina, Muslim innkuan 50 zawhthawh thutawh Hindu biakna kisuaksak hi. BBC\n· Egypt gammi 21 khat Libya gam sung a kibusa IS migilo ten ngawntan in Egypt ten nasiatak in bomb akhiatkhit ciang Libya gamsung ah IS te athahaatna tampi mukhia uh ahihman in UN Security Council Libya gam kician tak a dotheih nading phalna apiak nading in Egypt President Abdel Fattah al-Sisi in UN Security Council tung ah February 17 ni in phalna ngen hi. Hi thu tawh kisai in UN Security Council in February 18 ni ciang thukin thukikupna khat neiding uhhi.BBC\n· Kokang leh Kawl gaalkaap te February 9 nipan kipan tuni dong akidona sung ah Kokang gaalkaap 30 kiim si in Khuasung nautang mi 460 bang sikhin a, kisim taktak hileh tuasang tamzaw laaiding ci in Kuanlong MP U Haw Siu Chan in February 17 ni in genkhia hi. Kawlgam gaalkaap ten bel khuasungmi kuamah kathat kei uh ci in nial uhhi. Sen thuthang te ah alimtawh gaalkaap ten khuasung mite tualpi ah kaai in akaplup zihziah na uh lak uhhi.VOA\n· IS migilo te in Mihing athat bek hilo in pumpi tung a van kizangthei ding genthena in, Kal,Lungtang,Khuak cihte leh ana na te uh sum zonna in nei in zuakding uhhi. Misi te akitohkik leh avan kisam tampi na om hi ci in Iraq gam UN Palaaipi Mohamed Ali Alhakim in February 17 ni in genkhia hi.VOA\nPrevious: Dr. Do Suan Mung thugenna (ZAM Hall, Malaysia)\nNext: Mangpha Nu Niang Ngaih Vung (Vungno)\nA deihhuai kimakaih zia ~ Pau Khat Suan\nTedim Sialtang Tuinaak\nNa zi in nau apaai laitak (Papi te theihding thu 12)\nSumbul omlo kipawlna nasep ~ Nang Khan Pau


url: =Malaysia, Kedah kumpipa si ahih manin, ni 7 sung Public Holiday in kiciamteh :: ZOMI DAILY\nMalaysia, Kedah kumpipa si ahih manin, ni 7 sung Public Holiday in kiciamteh\nposted on 11 September 2017 at 8:31 pm Lomkholna: Malaysia, News, Sawltak, World\nMalaysia, Kedah State sungah akumpipa uh simawk ahih manin, ni 7 sung zumkhak hun “Public Holidays” dingin ki tangko cih theStar pan kiza hi. Sultan Tuanku Abdul Halim Mu’adzam Shah pen tuni Monday nitaklam 2:30pm in hong nusia hi a, kum 89 aphakhin khat ahihi.\nTuanku Abdul Halim pen 28 November 1927 kum in asuak hi a, apa asihkhit ciangin 14 July 1958 kumin Kedah State sungah “Throne of Kedah” kumpisep akipan ahihi. 20 February 1959 ni in “Sultan of Kedah” kumpiza kipia hi.\nTuanku Abdul Halim pen azimasa Tuanku Hajah Bahiyah Tuanku Abdul Rahman tawh 10 March 1956 in kiteeng uh a, tanu Princess thum nei uhhi. Atanu tepen Tunku Soraya, Tunku Sarina, Tunku Puteri Intan Safinaz ahihi.\nVideo: Sultan of Kedah passes away\nKedah State thunei te’n akumpipa uh asihpen dahmahmah uh a, ni 7 sungtak dahna kahna tauna hunding in Public Holiday zumkhakni ci’n atangkokhia uh ahihi. Tuaban ah Monday ni akipan Kedah State sung aom dialkhai “Flag” akikhai khempeuh dahna lahna in khuam alangciang bekah ni 3 sung kikhaiding cihi.\nRelated: Johor ah suisaikhat damiah kitaih in Security asempa thautawh akhe kikap\nTua Public Holiday in aki ciapteh hunsung in Kedah State sungah gualnopna pawi bangmah bawlkhuan kipialoding cihi. Kedah State sung aomkha te Public Holiday ni 7 sung angahpakding suakziau uhhi. Sawltak #zomidaily\nPrevious: Mehhuan gim namsialua ahih manin vengta kitotlawh in mikhat in sihlawh, 3 liam\nNext: Australia, Melbourne ah hongnusia Nu Zen Khan Dim (kum 63) kivui tading\n2016 US kiteelna vai a theihhuai thu tomno ~ Thang Khan Lian\nSpirit power leh Soul power kilamdan na thu tomno


url: =China: Numei khat a puanguk Color deihlo in akhelkik sawmleh kiman ~ ZD :: ZOMI DAILY\nposted on 13 November 2016 at 11:08 pm Lomkholna: China, News, Sawltak, World\nChina, Chongqing khuasung vanzuakna panin numei khatin puantungsilh khat gukhia a, a Color adeih bangzotaklo ahih manin, azingciang tuapen koihkik in adangkhat agukkik sawmleh kiman cihi.\nChongqing Business News te genkhiatna ah hih numeinu pen nungkal Wednesday ni in vanzuakna Store ah honglut a, saisungah akizuak te lakpan Black Coat, Black Shirt, Black Pants cihte silhsa in ciahsuak hi. Hongpailam in amasilh apuante pen puankilaihna Changing Room sungah nusiasuak cihi.\nTu numeinu in apuanlakte a Color deihlo ahih manin, azingciang tua Store ah khatvei hongpaikik leuleu a, azanni agamtatzia mahbang in hong gamta leuleu hi.\nAzanni in nikteen puansilh 3 mangcip ahih manin, vanzuak te’n palik te zasak uhhi. Avek in vanmangte amanzah atuak uhciang in 1,000 Yuan (RM647) bang phading cihi. Palik tezong aki zaksakna tawh kizui in azingciang tua Store ah asitding in pai uhhi.\nPalik te’n Store sungah azanni CCTV Record te aetet laitak un tua vangu numeinu pen Live CCTV sungahzong hongsuaklian cihi. A zanni mahbangin puan adeihteng akilaihkhit ciangin apusuahsawm CCTV panin kimulian ahih manin, palik te’n namanpah uhhi.\nTua numeinu in zong van aguklam ki pulak khiapah a, azanni in aguk te aci Color deihlo ahih manin akhelsawm ahihlam genkhia hi. Silhnih tek guksangin ci’n zanni aguksa tetawh alaihsawm ahihlam genkhia cihi.\nGuta lakah acitak mahmahpawl hikhading hi.\nBanghangin naguk hiam cih akidot ciangin atute khat mopawi omding ahih manin, tualai munah asilhding agu cihi. Apasal kiangah hongleisak in acih hangin leisaklo, sum pianuamlo ahih manin, amahzong mopawi ah silhding in aguziau cimawk hi.\nAdeih penpen Color na gukha hileh aki mankhaloding suakpheimawk hi. ZD Sawltak #zomidaily\nPrevious: US Vice President thak Mike Pence ~ Zomi Quavadis\nNext: Christian Hymn te’ tangthu: I Mawhna Le I Dahna Teng


url: =Matthai – Zeisu Suahna | Bibleview\nTedim » shared files for Tedim » Matthai – Zeisu Suahna\n2Abraham fathered Isaac, Isaac fathered Jacob, and Jacob fathered Judah and his brothers. 3Judah fathered Perez and Zerah by Tamar, Perez fathered Hezron, Hezron fathered Aram, 4Aram fathered Amminadab, Amminadab fathered Nahshon, and Nahshon fathered Salmon. 5Salmon fathered Boaz by Rahab, Boaz fathered Obed by Ruth, Obed fathered Jesse, 6 and Jesse fathered King David.\n—— MATTHAI 1 ——\nMatthai’ gen Lungdamna Thu in Jesuh pen piak dingin a hong kiciam kholsa Honpa ahihna leh Pasian in ama mite tungah Thuciam Lui hun lai-in a kamciamnate a tun’saknapa ahihna thu a gen hi. Hih a lungdamhuai thu pen Jesuh a pian’na leh a khan’na Jew mite-a’ ding bek hiloin leitung mi khempeuh-a’ ding zong ahi hi.\nMatthai Laibu sungah a kigelh thute limtakin a thu a kigual diudeu ahi hi. Jesuh’ suahna thu tawh kipanin tui a kiphumna leh a kize-etna thute tawh kizom hi. Tua ciangin Galilee gamsungah a thuhilh a thugenna leh cinate a damsaknate tawh kizom hi. Tua khit ciangin Galilee gam panin Jerusalem khua-ah a khualzinna leh Jesuh’ hun nunung nipikal khat sungtenga thupiang, singlamteh tungah a kithahna leh a thawhkikna tawh a thu kikhum hi.\nHih Matthai Gen Lungdamna Thu in Jesuh pen sia lian mahmah ahihna, Pasian’ thukhamte a khiatna a genthei dingin thu a nei ahihna, leh Pasian’ Ukna tawh kisai thute a hilhpa ahihna thute a gen hi. Ama thuhilhnate a nam namin kikaikhawmin a nuai-a bangin lom nga kisuah hi.\n1. Mualtunga Thuhilhna in vantung Ki-ukna sungah a om mite’ pian’zia, a tavuan, a hamphatna, leh a ngah dingte gen hi (a lian 5 pan 7).\n2. Nungzui sawmlenihte a nasepna ding zia uh a hilhna (a lian 10).\n3. Vantung Ki-ukna thugentehnate (a lian 13).\n4. Nungzui hihna a khiatna (a lian 18).\n5. Tuhun khang a beina ding leh a hong tung ding Pasian’ Ukna thu tawh kisai a hilhna (a lian 24 pan 25).\nJesuh Khrih khangsimna leh a suahna thu 1:12:23\nTuiphum Johan’ nasepna 3:1-12\nJesuh tui a kiphumna leh a kize-etna 3:134:11\nJesuh in Galilee gamsungah tangpite lakah na a sepna 4:1218:35\nGalilee gam pan Jerusalem-ah a zinna 19:120:34\nA hun nunung nipikal khat sung Jerusalem leh a kiim tengah 21:127:66\nTopa a thawhkikna leh a kilahna 28:1-20\n1:1 Abraham’ suan David, David’ suan Jesuh Khrih’ khang ciamtehna hih bang ahi hi.\n1:2 Abraham ta Isaac, Isaac ta Jakob, Jakob ta Judah, leh a sanggamte ahi uh hi. 3Judah ta Perez leh Zerah hi a, Tamar tawh a neih a ta ahi uh hi. Perez ta Hezron, Hezron ta Ram, 4Ram ta Amminadab, Amminadab ta Nahshon, Nahshon ta Salmon, 5Salmon ta Boaz, Rahab tawh a neih a ta ahi hi. Boaz ta Obed, Ruth tawh a neih a ta ahi hi. Obed ta Jessi, 6Jessi ta kumpi David ahi hi.\nDavid ta Solomon, Uriah’ zi Bathsheba tawh a neih pen ahi hi. 7Solomon ta Rehoboam, Rehoboam ta Abijah, Abijah ta Asa, 8Asa ta Jehoshafat, Jehoshafat ta Joram, Joram ta Uzziah, 9Uzziah ta Jotham, Jotham ta Ahaz, Ahaz ta Hezekiah, 10Hezekiah ta Manasseh, Manasseh ta Amon, Amon ta Josiah, 11Josiah ta Jekhoniah leh a sanggamte hi a, Babylon gamah Israel mite salin a kipaipih hun pawlin a suak ahi uh hi.\n1:12 Jekhoniah ta Shealtiel, Shealtiel ta Zerubbabel, 13Zerubbabel ta Abiud, Abiud ta Eliakim, Eliakim ta Azor, 14Azor ta Zadok, Zadok ta Akhim, Akhim ta Eliud, 15Eliud ta Eleazer, Eleazer ta Matthan, Matthan ta Jakob, 16Jakob ta Josef hi a, Josef pen Khrih a kici Jesuh’ nu Mary’ pasal ahi hi.\n17Hih bang ahih manin Abraham panin David ciangdong khang sawmleli pha a, David panin Babylon gamah salin a kipaikhiatpih dong khang sawmleli mah pha a, Babylon gamah salin a kipaikhiatpih-a kipanin Khrih a suah hun ciangdong khang sawmleli mah a pha hi.\n1:18 Jesuh Khrih a hong suahna zia hih bang ahi hi. Mary pen Josef-a’ dingin zuthawl piaksa hi a, ahi zongin a kiten’ taktak ma-un Kha Siangtho in amah a gaisakna thu Mary in a thei hi. 1:19 A lawmpa Josef pen a manin a gamta nuam mi khat ahih manin a lawmnu maizumsak nuamlo a, kuama theihlohin maksim dingin a ngaihsun hi. 1:20 Ahi zongin hih bangin thu a ngaihsut laitakin a mang sungah Topa’ vantung mi khat hong kilang a, David suan Josef aw, Mary sunga nau pen Kha Siangtho in a gaisak ahih manin amah ten’pih ngamlah kei in. 1:21 Amah in tapa khat hong nei ding a, tua tapa in ama mite a mawhna uh panin honkhia ding ahih manin ama min dingin Jesuh na phuak ding hi, ci-in thu a gen hi. *1:21 Lk 1:31 1:22 Topa in kamsangpa tung tawnin a gensa thu a tun’ theihna dingin hih thute a piang ahi hi. Tua a genna-ah,\n1:23 Nungak khat gai-in\nEmmanuel kiphuak ding hi,\nci hi. Emmanuel a khiatna in, eite tawh Pasian hong omkhawm hi, a cihna ahi hi.\n1:24 Josef zong a khan’lawh ciangin Topa’ vantung mi’ sawl bangin a zi a la hi. 1:25 Ahi zongin tua tapa a suah hun dongin a zi luppihlo a, a suah ciangin a min dingin Jesuh a phuak hi.\n2:1 Herod in Judea gamah kumpi a sep hun laitakin tua gamsung Bethlehem khua-ah Jesuh a suak hi. A suah khit phetin aksi thu lamsang a siam mi pawlkhat, nisuahna lam panin Jerusalem-ah hong tung uh a, 2:2 Jew mite’ kumpi ding ahi naungek a hong suak pen koi lai-ah om ahi hiam? Nisuahna lam pan ama aksi hong suah ciangin ka mu uh a, amah a bia dingin a hong pai ka hi uh hi, hong ci uh hi. 2:3 Kumpi Herod in hih thu a zak ciangin lamdangsa mahmah a, Jerusalem khuami khempeuh in zong lamdang a sa ciat uh hi. 2:4 Tua ahih manin Herod in siampi liante leh Thukham hilh siate khempeuh kaikhawm a, Koi lai-ah Khrih suak ding ahi hiam? ci-in a dong hi. 2:5-6 Amaute in, Kamsangpa in a lai gelhna sungah,\nJudah gamah a om Bethlehem khua aw,\na neu na hi het kei hi,\nci ahih manin Judea gamsung Bethlehem khua-ah suak ding hi, ci-in a dawng uh hi.\n2:7 Tua ciangin Herod in tua mipilte samsim a, aksi a kilat hun teltakin a dot khit ciangin, 2:8 Bethlehem khua-ah a paina dingun sawl a, Tua naungek limtakin va zong un la, kei zong hong pai-in amah ka biak theihna dingin na muh khit uh ciangin kei kiangah thu hong zasak un, ci-in a vaikhak hi. 2:9 Amaute in kumpipa’ vaikhak thuteng a zak khit uh ciangin paikhia uh a, nisuahna lamah a muh uh aksi mah, lam a pai laitakun mu uh a, naungek omna tung santak a tun’ matengin amaute mai-ah tua aksi na pai hi. 2:10 Tua aksi a muh uh ciangin a lungdamna uh kigen theilo hi. 2:11 Inn sungah amaute lut uh a, naungek leh a nu Mary a mu uh hi. Amaute khukdin’in tua naungek a biak khit uh ciangin a vanpuakte uh suahkhia uh a, kham, saledi paknamtui, leh myrrh paknamtuite, letsongin a pia uh hi. 2:12 Herod kiangah a kihilkik lohna dingun a mang sung uhah Pasian in hilh ahih manin, lampi dang tawnin a gam uhah a ciahkik uh hi.\nEgypt Gamah Taina\n2:13 Tua mipilte a ciah khit uh ciangin Josef’ mang sungah Topa’ vantung mi khat hong kilang a, Kithawi-in naungek leh a nu, Egypt gamah taipih in. Pai khia un, ci-in kong genkik matengin tua gamah va om un. Herod in naungek thah dingin hong zong ding hi, a ci hi. 2:14 Josef zong kithawi pah a, Egypt gam a zuan dingin naungek leh a nu tawh zanpi mahin dingkhia uh a, 2:15 Herod a sih hun ciangdong tua gamah a va om uh hi. Kamsangpa tung tawnin Topa in, Egypt gam panin ka Tapa ka samkhia hi, ci-in a genna thu a tun’na dingin hih bangin a piang ahi hi.\nNaungekte A Kithahna\n2:16 Nisuahna lam panin a hong pai mipilte in amah a khem lamtak Herod in a theih ciangin a heh suak mahmah hi. Tua mipilte tung panin aksi a kilat hun a dotna tawh kizui-in, Bethlehem khua leh a kiima om naungek kum nih ciang leh a nuaisiah khempeuh a that dingin a galkapte a sawl hi. 2:17 Hih bangin thu hong pian’ ciangin kamsangpa Jeremiah in,\n2:18 Nakpi taka kahna awging\nRamah gamsungah kiza hi.\nRachel in a tate kah a,\na tate khempeuh si khin ahih manin\na kah a tawpna dingin\nkikhem zolo hi,\nci-in a genna thu a tun’na ding ahi hi. *\nEgypt Gam Pan Ciahkikna\n2:19 Herod a sih khit ciangin Egypt gama om Josef kiangah Topa’ vantung mi khat hong kilang a,\n2:20 Naupang a that nuam mite si khinta ahih ciangin kithawi in la, naupang leh a nu tawh Israel gamah ciah un, a ci hi.\n2:21 Josef zong kithawi-in, naupang leh a nu tawh Israel gamah a ciah uh hi.\n2:22 Ahi zongin Arkhelaus in a pa Herod’ za laihin Judea gam uk mahin a omna thu a zak ciangin tua gamah Josef ciah ngamlo hi. Tua ahih manin a mang sung mahah a kihilna bangin Galilee gamsungah lutin,\n2:23 Nazareth khua-ah a teng uh hi. Kamsangte in, Amah pen Nazareth khuami kici ding hi, ci-in a genkholhna a tun’na dingin hih bangin a piang ahi hi.\nVantungmi Gabriel Matthai


url: =A Lamdang Pasian Kammal :: ZOMI DAILY\nA Lamdang Pasian Kammal\nposted on 21 August 2015 at 5:48 pm Lomkholna: Article, Biakna\n(God’s Wonderful Word)\nLeitung piankhiat zawh laibu tampitak kigelh khinzo in, pawlkhatte bang bu tampi mah kizuakkhia hi. A kizuakzo pen laibu (best-seller) ci in kithupisak mahmah hi. Tua banga a kizuakzopen laibute sungah tu ni ciangciang Lai Siangtho zaha kizuakzo, kikhawngpen laibu om nailo a, Lai Siangtho bu sanga a kikhawng zaw laibu zong om ngeilo lai ding hi. Tua in, Lai Siangtho Pasian kammal ahihna leh a thupitna, a lamdang ahihna hong lahna khat hi ci in ka ciamteh hi.\nLai Siangtho bu, a diakdiak in Late 119, sung sim lehang Lai Siangtho a thupitzia leh a lamdang phadeuh ahihna laigelhpa in na limgen mahmah hi. Late 119 pen Hebia mite laimungpi (alphabet) 22te bulphuha a kigelh, a kigualsuk dimdiam ahi hi. Aneu 1-8 ciang pen Hebia mite laimungpi masa pen ahi aleph tawh kipanin, aneu 9-16 pen Hebia mite laimungpi nihna ahi beth tawh kipana a kigelh hi in, Hebia mite laimungpi khatta in tang 8 ta huam hi. Hih bangin tang 176 a bei dong Hebia laimungpi 22te tawh kipanin na kigelhsuk dimdiam hi.\nLate 119 pen thungetna tawh kisai a kikaikhawm thu honkhat leh Pasian thu lungngaihna tawh kisai kigelhna (a collection of prayers and meditations on the Word of God) ahih zah khatin Pasian kammal pahtawina, genna bekbek kammal kibanglo nam sawm bang laigelhpa in na zang hi. Hih kammal sawmte pen Late 119:122 simloh ah kimu hi. Tua kammal kizangte in mikang lai in anuai a bangteng ahi uh hi:\n1) “Law” (Heb. tôrâh) 25vei,\n2) “Word” (Heb. d???r) 20vei,\n3) “Saying” (Heb. ’imrâh) 19vei,\n4) “Commandment” (Heb. mi?wâh) 21vei,\n5) “Statutes” (Heb. ??qqîm) 21vei,\n6) “Judgment” (Heb. mišpo?) 19vei,\n7) “Precepts” (Heb. piqqû?îm) 21vei,\n8) “Testimony” (Heb. ‘??âh) 22vei,\n9) “Way” (Heb. derek) pen a tam genna (plural) in 5vei, a tawm genna (singular) in 6vei,\n10) “Path” (Heb. ’?ra?) 5vei cih bangin kimu a, Tedim kamin ngeina, thukham, thu, ngeinakip, thupiak, lampi cih bangin kammal tuamtuam tawh kiletkhia hi.\nLate gelhpa in a tunga i gen Pasian kammal sungah a kipahna [delight] (Ps. 119:16, 24, 35, 47, 70, 77, 92, 143, 174), Pasian kammal a itna (vv. 47-48, 97, 113, 119, 127, 132, 159, 163, 165, 167), a zuihna ((vv. 4, 5, 8, 17, 34, 44, 56-57, 60, 67, 88, 100-101, 129, 134, 136, 145, 158, 167-168), a lungngaihna (vv. 15, 23, 27, 48, 78, 97, 99, 148), leh Pasian kammal ah a lungdamna [rejoice] (vv. 14, 74, 162) cih bangin pulakna na nei hi.\nLate laigelhpa bekin Lai Siangtho pahtawi in thupisaklo in, akhang akhang in mi tuamtuam in zong Lai Siangtho na thupisak uh a, na pahtawi den uh hi. Tua bangin kithupisak in mite in a pahtawi kawmkal un, Lai Siangtho bu pen leitung maitang panin mangthang in beimang leh a ut a, a hanciam zong mi tampitak mah na om ngei hi. Bangbang hi taleh Lai Siangtho in Pasian thubu, mihingte kimakaih nading leh kha nuntakna ngah nadinga a kicing Pasian thubu ahih manin kuamah in susia zolo a, pahtawihuai, sinhuai, kanhuai in laibu khempeuh sangin thupizaw a, lamdang mahmah hi. Tua ahih manin hih zahtaka A Lamdang Pasian Kammal kuamah in a suksiat zawhloh Lai Siangtho pen Late 119:129-136 sung siksan in tawmkhat i gen dinga, tua i gen thute tungtawn in eite nuntakna ah a kizang thei ding thuhing pawlkhat gensuk leeng ka ut hi.\nI. Pasian Kammal A Lamdanna (vv.129-130)\nKum 1600 sung bang kigelh laibu hi in, a gelhte zong hun tuamtuam a om mi tuamtuamte hi lai uh a, continent thum panin kigelha, a sunga thu kigente a kitukalh khat beek omlo hi. Tua ahih manin hih banga a lamdang Lai Siangtho, a sim mi khat in ama nuntakna ah Pasian kammal a lamdang takpi ahihna tel ding hi.\nA. Pasian Kammal in Kicing in Lamdang Hi (v.129)\nPiancil bu panin a banban in lemin Kilaakna bu dong lem lehang eite nuntak nadinga kisam theihhuai thu khempeuh kimu thei hi. Mihingte nuntak nadinga a kisam thuteng Lai Siangtho in hong hilh hi. Lai Siangtho bukim in eite biak Pasian pilna kicing hong lak hi. Tua ahih manin Lai Siangtho sunga thu simloh thu dang behlap kullo, zong guanbeh kul selo in amah leh amah in a kicingsa ahi hi. Pitazuh in na khempeuh Pasian kiangpan ahihna leh a kicinna hi bangin hong gen hi, “Ama vangliatna leh ama hoihna tawh eite hong sampa i theihna tungtawnin nuntakna leh Pasian sut nading tawh kisai na khempeuh ama vangliatna tawh eite hong piazo hi. Amah in a thupi mahmah leh a manpha mahmah kamciamnate tua vangliatna mah tawh hong piazo hi. Tua kamciamte tungtawn in a hoihlo lunggulhnate hanga a piang hih leitung siatna tawh kipelhin Pasian pianzia na tan theih nading uh ahi hi” (2 Peter 1:3-4). Tua ahih manin a kicingsa Lai Siangtho beelin, thupi ngaihsut ciat ni.\nB. Pasian Kammal in Telnop in Lamdang Hi (v.129)\nLai Siangtho pen naupangno khat nangawn in a teltheih dingin a kigelh ahih manin telnop hi. Mihingte kisap leh zuih ding thute hong gena, tua khit ciangin Lai Siangtho gen banga azui nuamlo mite in mailam ciangin a tuahkhak ding thute zong genin, azui mite ngah ding thuphate zong hong gen hi. Tua bek thamlo in lawhsapna, tuahsiatna, cihmawhna, hihkhialhna anei mi khatin a kibawlphat theih nading thute zong kigelh hi. “Lai Siangtho buppi Pasian humuap hi a, thuhilh nading, mawhna kiphawksak nading, kibawlphat nading leh dikna thu a kipattah nadingin a manpha hi. Tua in Pasian mipa picinga na hoih khempeuh a sep theih nading ahi hi” (2 Tim. 3:16-17).\nC. Pasian Kammal in Thuthak Hong Musak in Lamdang Hi (v.130)\nA tunga i genna ah Pasian kammal in eite aa dingin kicingin kisapnateng hong piathei, piazo hi ci in gen hi hang. Hih munah a gen thu in Pasian kammal in thu namnih hong piak behna thu na gen hi. Tuate in khuavak leh theihtelna ahi hi, “Nangma thute hon khiatna in khuavaksak a, thu theilote thu theihtelna a guan hi” (Late 119:130). A cihnopna ah Pasian kammal Lai Siangtho bu leemin, simin hi lehang, tua in eite lungsim hong vaksak in thuthak theih theihna hong guan hi a ci hi. Worker’s Hospital, Yangon ah Nipi ni simin Kawlpau tawh kikhopna ka neiden uh hi. Tua kikhopna sunga a kihelden nupi khat tungah Kawl Lai Siangtho khat ka pia ngei hi. Tua nu in “Sia aw, nong Lai Siangtho piak hoihsa lua ka hih manin a siat ding ka lauthawnga, singkuang sungah hoihtakin ka kem hi” hong ci hi. Lai Siangtho bu pen simlo, leemlo in singkuang sung peuhah gawl ding hilo hi. Inn kikhakcip bikbek a mial mahmah khat a kongkhakte, a padenpaukte i hon ciangin a sung hong taang pempam pahin a sunga om van khempeuh kiciantakin i muh theih mah bangin, Pasian thubu hongkhia in eima sungah khuavak bangin hong taang leh i theih ngei nailoh thuthuk tampi i thei ding hi. Khuavak in innsung niinte hong muhsak bangin Lai Siangtho bu lem a, simna in eite sunga om a hoihlo nate hong musak in tua panin i kisiansuah dan ding kitheipan ding hi. Innsung a om vante kigual sitsetlo (disorder) a, a kithehthaang zeizaite mei hong taan ciangin kimupah sitset a, hoihtak in i gual sitset thei ta hi. Tua bek thamlo in innsung ah khua hong vak ciangin i lampai nading mun hoihtak in honglak ding hi. Late 119:105 sungah “Na thu in keimah lam hong lak meivaak hi a, ka paina lampi ah khuavak ahi hi” ci hi.\nEite sunga hong taang ding khuavak pen Lai Siangtho simlohna tawh sumit in khuamial sungah ki om thei a, ahih kei leh Lai Siangtho mah sim tangtang in khuavak in eite hong taanin, kha lamah i picin theih nadingin thuthak nono thei a, lungnuam takin om theih nadingin mimal khatciat in teeltheihna (choice) i nei hi. Late laigelhpa in Lai Siangtho simna, lungngaihna, itna, zahtakna in ama pilna a khansaklam theilua ahih manin “Na thuhilhnate lamdang mahmah a, ka lungsim khempeuh tawh tuate ka zui hi” (Late 119:129) na ci hi.\nII. Pasian Kammal Bulphuha Kalsuanna (vv.131-135)\nPasian kammal pen lamdang mahmah cih bang ciang beka theih ding hilo in, tua a lamdang Pasian kammal tungah kinga in, bulphuh in nei a, i kalsuan ngam ding thupi ding hi. Lai Siangtho lui sungah Daniel leh a lawmteng thum bangin a gamtatna khempeuh vuah Pasian kammal tung bek mah na bulphu uha, midangte in mawhsakna thu tuamtuam a gen uh hangin Pasian kammal mah na ultungsak pen uh ahih manin, Pasian in na laamsang hi. Daniel bang ci lehang 605 B.C. panin 539 B.C. ciang dong Babylon gamah ulian khatin na om hi. Pasian kammal mah lenkip in Pasian tungah a na kingakh man ahi hi. Pasian kammal bulphuh a kalsuan mi khat nuntakna in niam cihbang omlo hi.\nA. Pasian Kammal Lunggulhna (v.131)\n“Na thupiaknate ka lunggulhna in, ka kam ka in ka lei ka kha hi.” A kammal zatte tungtawnin ngaihsun lehang mi khat peuhin tui duhlua in a dangtaak mahmah a, tui a muhphet in a bawhpah laplap dan a gennuam hi. Naupang no gilkial khatin a nu nawi a teep ahi a, nawithawl khat peuhpeuh a muh ciangin a bawhpah buatbuat danin Christian khatin Pasian kammal lunggulh ding kisam hi. “Na khantoh theih nadingun, naungeek suaktungte bangin, kha lam nawizu siangtho na lunggulh un” (1 Peter 2:2). “Sakhi in lungtui luang sialsial a lunggulh bangin…” (Late 42:1) Pasian kammal lunggulh ding ahi hi.\nB. Pasian Hehpihna Lunggulhna (vv.132-133).\n“Nangmah hong itte tungah na hih ngei bangin kei lamah hong kihei inla, hong hehpih in” (v. 132). Late laigelhpa in Pasian hehpihna in a ma tungah tungin, tua mah tawh a kalsuan ding lunggulh penin nei hi. Pasian hehpihna, Pasian ompihna a lungngulh theilo mi in kha lamah a si hi ding hi. Pasian lunggulh nopna a beisak thei nadangte paihkhiat kul ding hi. Leitung gualnopna bek lunggulhna, leitung nate nungzuihna in Pasian maipha ngah nading hong dal thei hi. Pasian ompihna leh Pasian gam a thuukzaw a i theih nadingin sun leh zanin Pasian i lunggulh ding kisam hi (Late 63:5, 6). “ Nong ciamsa bangin ka puk nading panin hong kem inla…” (v.130). Topa mahin makaih in lamlak a, khamuangtaka a kalsuan ding pen Late gelhpa lungngulh ahi hi. “Mi khat kalsuannate Topa kiangpan hi a, Ama lungkim banga a gamtapa Amah in kipsak hi” (Late 37:23). Topa in ama zat theih dinga kipia mite lunggulh a, a kipia taktak mite mah zang pah hi. Tu ni in eite lunggulh in bang ahi hiam?\nC. Pasian Thupha Lunggulhna (vv.134-135)\n“…Kei hong nengniamte kiang panin kei hong honkhia in” (v.134). Laigelhpa in a lungsim sungah a kihotkhiat ding lamen ngeungau leh kilawm ka sa hi. “…Kei tungah siatna gualzosak kei in” (v. 133) na ci hi. “Na na sempa tungah na maitang hong taangsak in…” (v.135) ci in Pasian tungah na ngen hi. A cihnop bulpi in Pasian in amah thupha a piak ding lungulh hi. Laigelhpa in Pasian ngeinakipte kemcing in zui a, Pasian kiang panin zong thupha na lamen ngam hi. Tu ni in Pasian thupha deihin kilunggulhtek hi. Pasian in thupha hong piak theih nadingin eite in Pasian tawh i kithuukkholh hiam? Pasian kammal i thupi ngaihsut hiam? Mizo gama i sanggamte nungak tangval, nupi papi cih om tuanlo in a kikhop uh ciangun Lai Siangtho tawitek in sim uh hi. Tu lai khangthak ka theih pawlkhatte in Lai Siangtho tawi a sim ding zumhuai sa uh hi. Lai Siangtho biakinn ah kenga simna pen zumhuailo in piangthak hing kici na pi biakinn pai ciangin Lai Siangtho bu kenloh pen a zumhuai pen leh a haivai pen ahi hi. Korea mite in Pasian thupha a san ding mah uh ahi hi. Banghang hiam cihleh a khuasung vakna uh meileeng sung nangawn ah nungak tangval, nupi papi in Lai Siangtho puaciat uha, sim tangtang mawk uh hi. Thupha ngahloh theihloh ahi hi.\nIII. Pasian Kammal Bulphuha a Kalsuanlote (v. 136)\nA. Lainat Luatna\n“Mite in nangma thu zuilo uh ahih manin…” (v.136a). Late laigelhpa in Pasian kammal lamdang a sak luatna hong genin, tua khit ciangin Pasian kammal sungah kidiah in nuam a saknate hong gena, tuateng khit ciangin tua banga a lamdang Pasian thu a zui nuamlote thu ngaihsun in a lainatna thu hong gen hi. Mihingte in Pasian thukhamte palsat khinta uh hi. Amaute aa dingin hell khuk sung bek omlai hi. Nisim naisim in hell lam zuanin mi tampitak pai uh hi. Tua mite hehpih huai uha, lainathuai mahmah hi. Lai Siangtho in mihingte nuntakna kikhelsak thei ahihna a thei nailo mite tungah genhuai mahmah hi. Lainatna lungsim nei in eite hih theihna lam khat teitei panin, mapang ciatin na i sep ding thupi mahmah hi.\nB. Luitui Luang Bangin\n“…ka khitui hawkluan in a luang hi” (v.136b). Late laigelhpa in hih zahtaka a manpha Pasian thu mite in a theihloh lam a theih ciangin na sa in, vei mahmah a, lainatna khitui luangsak (tears of compassion) hi. Khitui luangsak liangin kha mangthangte itin, vei ding hun hi ta hi. Zeisu mahmah in, “Mihopite a muh ciangin hehpihhuai sa hi…” (Matt.9:36).\nChristian laphuaksiam minthang mahmah ahi Fanny J. Crosby (1820-1915) in a laphuah “A Sia Ding Honkhia In” (Rescue the Perishing) cih la sungah hih bangin laimal na gualsuk hi.\n“A sia ding honkhia in,\nA si ding donin,\nMawhna leh sihna panin dokkhia in,\nKah in lamkhial mite phongin a pukte,\nZeisu hotna theisak in amaute”\nci in la na phuak hi.\nPasian thubu Lai Siangtho in nuntakna hong tun laibu hi a lamdang hi. Hong gen bangin zui ciat ni. A thei nailote theisak ni. Lamkhial a om, lampai nading a theilote lamman hilh ni.\nYangon 11181, Myanmar.\nPrevious: Aksa Taangciim – 1 ~ Hau Za Cin\nNext: Muanpu leh Manno – 1 ~ Hau Za Cin


url: =Mualtung Pasian maw, zanglei Pasian? ~ Hau Za Cin :: ZOMI DAILY\nMualtung Pasian maw, zanglei Pasian? ~ Hau Za Cin\nposted on 15 March 2016 at 7:00 am UTC+9:30 Lomkholna: Article, Hauzacin\n“MUALTUNG PASIAN MAW, ZANGLEI PASIAN?” – by Rev. Dr. S. Pau Khan En\nLasiam Steven Vocal Band te leh ETC Trio te in hong awih ziahziah khit uh ciangin mipi lah kitai, tha lah kingah, hun lah hong bei hanhan ahih manin thugen ding Siapa bang a kimangngilh dektak liang tawh kibang hi. A nop vive leitungah kizom diudeu leh tu nitak banga kikhop nuam om mun mahmah khollo ahih ciangin a tawptan cih om ngei kei leh a nuam mahmah ding hi.\nFamily Gospel pan la hoih ka sak mahmah VONDEIH cih la phuakpa, Pa Kam, Sezang khua suak pen ka mit tang mahmah tawh ka muhcilna ahih manin hampha ka kisa a, Pasian in hih theihloh a neilo ahih lam ka phawk hi. Sangi te unau in Lamka Local ZOMI TV channel HORNBILL CHANNEL ah hih a nuaia la hong sak zel uh ka mitkha ah ka mu a, Shillong ah ka tute nungak ciil in Naupangte Ni (Childrens Day) ah a sak zel uh ka phawk hi.\nVondeih ka etcimloh bawino,\nSianmang siamin kumsawt gua bangin hingin\nNa tuunnu leh zuapa hong hilhna mang zel in\nDamlai hun nunnuam in hong mang zel aw….\nciin laphualsim Pa Kap in a tate a thupha piak pen tuni in Tuipi gal ah Topa in vanleng tawh puak lenglengin gam minthang Singapore, Malaysia khawng tungsak ziahziah hi. “Topa hoihna thei unla, hoih hi ciin thei un. Topa a bel mite mi lungdam ahi hi (Late 34:7-8) khawng kua phawkloh in keima om mun ah ka ngaihsunsun hi.\nMaryland Pu Vumson naupa Pa Ngocinthawng te inn pan Washington DC khuapi sung lam zuana ka nau Singpi tawh a ma Toyota Car tawh zingsang ni suak silsial a ka tai uh a, aman Malaysia pan lawmte hong khak Steven Vocal Band te in Khui…\nNa khempeuh hoih, Na khempeuh kilawm,\nA vekpi in To Zeisu sungah\nNa khempeuh hoih…\ncih late ka ngaih hit hiat lai khawng uh ka phawk valval hi. Topa hoih hi, Topa lian hi cih laphuakpa in a laphuak pen Zomi te ading hi takpi si e cih khawng ka lungsim ah hong suak valval hi. Lasiam te lasak i ngaih khak ciang, tampi gen ding omlo – – hampha hang!\nZing ciang hih Zomi lasiam Steven Vocal Band te leh ETC Trio te Singapore pan Malaysia zuan in pai phei ding uh ahih manin Malaysia ah om Zomi te hampha kasa hi. Amau bek hilo in Pasian nasem Siate zong ahih manin hamphatna, Topa hong kepna pen a kicing kawikawi hi, ka ci hi.\nKhangnote in thalaknopna lungsim a neih uh leh kum 77 a pha khin Sia Rev. S. Khup Cin Pau tung pan sin ding tampi om hiin ka ngaihsun hi. Tutung pen Siapa khattang lasak ka 2vei ka zakna hita hi. Elim Church ah Sianu Esther Ciin pawlpi kum 13 cinna hun ah zong Solo sa a, sianggen mahmah leng, lamdang kasa hi. Kum tawm nawnlo cih kithei a (tua hun in a kum 77 a phak lam ka thei naikei hi), tua bang pipi in Pasian itna leh zahtakna tawh la hoihtak hong sa hiauhiau cih pen etteh ding a kisam den ei khangnote in ettehpha hiin ka ngaihsun hi. Tu nitak a lasak pen, ama gen mah bangin, “a haksa mahmah la khat, kum 40 paisa hun a Rev. Smith Ngulh Za Thawng in a copy a piak, a kisinsin, tu nitak hongsak pan ahi hi. Ama genna ah hihla pen hoih a sa bek hilo in, “baihlo” ahih manin khangnote in “a haksa zong kisin peuh leng kiphulzo hi, kizo hi, kisiam hi,” cih a lahna zong hipah hi. Topa phatna ding la kum 40 a kisin kisa ka khatvei zakna hi dingin ka um hi. Topa in kum 77 a phak hang zong Amah phatna lasak a cimtaak nai vetlo siapa thupha hong pia in a khan kumte hong sausak ta hen. We are proud of you siapa.\nLeitungbup ah a minthang vangvang vive i sia tampi lak ah tu nitak in Sia Rev. Do Suan Mung, Sia Rev. Gin Khan Khual, Sia Rev. Chin Do Kham leh thugenpa Sia Rev. S. Pau Khan En te in thu tomkim a gente uh thupi mahmah hi. College leh University kah laia Debate, Extempore Speech cihte i kidemdem te pen a kizatna mun hih bangte hi maw ka ci hi. Kuamah thu sau gen lah omlo, a tomlua gen zong omlo, minute 3 a kipia ciang tawh a kilawm khop ciat mah gen uh ahih manin leitung kiuli ah i Zomi Pasian nasem Siate pen mite in hong thupisim sak ding himah ei, ki ne-daa kei ei, ki maimai kei ei, kiphatsakna hilo in kiniam tuan peuhmah kei ei, cih ka phawk velval hi. Topa pha in i Siate hong lapsang sak zel henla, thupha hong piaksak in Ama gam zaina ding leh ama piansak Zomi te hong lamsang mite hong hisak semsemta hen cih ka lungsim thungetna ahi hi.\nKhangno Lapawl sate a tamzaw Singapore ah sangkah, nasem, mailam limci lihliah vive hi cih ka muh ciang Topa in Zomi te hong nusia hetlo hilo hiam ka ci hi. En taisan kei peuh leng i biak Pasian pen hong taisan cih thadah i ngetloh nangawn thupha ciin hong piak behlaplap denpa ahih lam hong phawksak hi.\nGuai, i Pasian pen belhtak, muantak, biaktak lua zen hiveh aw, …. lungdam si ung Topa!\n“MUALTUNG PASIAN MAW, ZANGLEI PASIAN?” cih tawh mipite tha hong pia Siapa Rev. S. Pau Khan En tungah lungdamna lian mahmah hi. Kumlui ka muh ciil lai sangin a tha hong dimzaw, a sam hong vom kikeuh ahih manin hong khangno suahzaw hi.\nA sermon pen tu laitak Cell Group meeting ah ka lim sin mahmah uh ahi Israel leh Syria mite kidona thu ahi hi. Pasian minam teel Israel te Pasian in a gup dan, Pasian in ama lam ah apangte peuhmah a gup tinten dan khawng ka sin zelte uh hong phawksak mahmah hi.\nTu nitak in Siapa in Kumpi Masa Alian 20, Aneu 23 pan 28 dong hong sim a, “Mualtungah a teeng Zomi te zong Pasian minam teel Israel te mah bangin Topa thupha ngahte ihi hi” cih limtak hong telsak sinsen hi. Sangsia Siapi zong a hikhin lua Siapa thugen pen a zaknop a, a thu telnop in, a gennoop kitel pahpah hi. Hizaha kician a thugen siam Siapa thugen tkeploh dingin pammaih sa lua ka hih manin kong pulak kik hi. A kicingin Online ah kingai thei ahih manin tua ah ngai ni.\n1 Kumpi 20:23-28 Tua ciangin Syria kumpipa’ nasemte in ama kiangah, “Amaute’ pasian-te pen mualtung pasian-te hi a, tua ahih ciangin eite sangin amaute hatzaw uh hi. Ahih hangin zanglei-ah amaute do lehang amaute sangin eite i hatzaw taktak ding hi. Hih bangin hih in: Kumpite ama pan’mun ciat panin khinkhia in la, amaute’ munah galkapmangte koih in……… Tua ciangin Pasian’ mi khat a nai-ah hong pai-in Israel kumpipa kiangah, ” Topa in hih bangin ci hi: ‘Syria-te in, ” Topa pen mualtung pasian hi a, amah pen kuamsung pasian hilo hi,” ci uh ahih manin hih a lian mihonpi khempeuh nangma khutsungah kong pia ding a, keimah, Topa ka hihna na thei ding hi,’ ci hi,” a ci hi.\nPasian in nasep thupi a sep ding simin mualtung na zang hi. Leitung mite hong gup dingin zong Calvary mualtungah hong si hi. Thugenna a neih dingin zong Mualtung ah na kahto hi. Moses tungah thukham sawm a piak in zong Sinai mual tungah na pia hi. Tuni in mualtung ah a teeng ei Zomi te zong Israel mite bangin thupha sang, Topa ompih, Topa kep, Topa laptohte i hi hi. I kiphatsak ding hi hetlo, i kisialh ding hi hetlo hi. I pilna, i siamna, i neih leh lamte Topa hong piak vive hi. Tua Topa hong piak mangngilhlo in i minam sungah sep theih, huh theih, hih theih i neih leh ei zong a sem ding, a kuankhia dingte i hi hi….\nSiapa pattahna nuai ah a khangkhia sangnaupangte, pilna sinte hampha si uh ei ka ci hi. Pasian thupha nuai ah a nungta Zomi te nakpi takin i hamphatzia hong phawksak ka sa hi.\nUpa te in “Miksi zong kim citciat lubawk kiguan” a cih bangin a sem vive, a mabung vive himah leh Pa Pau Khat Suan makai semsak in, ama vaisaina, a mikang pau in ama Convener sepna nuai ah hih bang kikhopna hunpha hong kibawl pen a siim kha khempeuh hamphatna hi ciin ka ngaihsun hi. A sem a gim taktak lak ah min ngahlo, phatna ngahlo, pahtawi ngahlo tampi om theih hi. Tuate khempeuh Topa in thei a, Topa in amau mun ciat ah thupha hong piaksak ding hi.\nNungak banga hoih zilzial a sumpi dongte thu i gen man kei dinga, video leh photography siamtak, hoihtak a zaihte thu zong i gen man nawn kei ding hi. Zolai simloh a sawtpianta hi cihte zong i gen man nawn kei dinga, ‘Kim’ cih min a hoihzia zong i gen man nawn kei ding hi.\nZomi te in ‘Kawllukhu’ nuai ah guahzu i thuak den thute pawl zong i gelh man kei dinga, zingciang All Chin te in lakah bawhlung suih ding thute zong a gen mannawnlo ki hiphot hi.\nKum 87 a pha hong kikhop thu leh US pan ka bawhlung suihpih luite pa hong zin thu, India Lamka pan Singapore ah Nurse sem nungak melhoih te thu, zingciang nai 11:00 A.M. hong tun ding a ngaklah mahmah mopawi ding thute i gen man nawn kei mai ding hi.\nTopa in i vekpi in thupha hong pia kim ciat ta hen.\nGenkhialh a om leh Topa min tawh hong maisak un. Lungdam.\nPrevious: A gah lo thei kung peuh i bang kha hiam?\nNext: Mizoram-a Paite’ Dinmun Kikheelna ~ Pu Zokhai\nWhite House pan Covid-19 vai theihhuai pawlkhat (12 June)\nMalaysia gamsung ah Celcom Network tawlkhatsung siacip\nThe Lady: Aung San Suu Kyi’ Video ~ Hau Za Cin\nTulaai Leitung Thuthang Tuamtuam Updates September 15, 2015\nHun Manpha (Precious Time) ~ Dal Lam Mang


url: =Hehpihna tawh khatvei ong post kik nuam ing ~ Cing Van Kim :: ZOMI DAILY\nposted on 9 July 2021 at 8:34 am Lomkholna: Cingvankim, Covid, News, Zomi\nHehpihna tawh khatvei ong post kik nuam ing ~ Lia Cing Van Kim\nTedim le Kawlpi ah COVID tawh hong nusia tam tektek ta banah zato lah kizuan theilo ahih manin, Biakna kipawlna/Biakinn khempeuh in Oxygen concentrator/Oxygen cylinder kigin kholh huai mahmah ta hi. Oxygen cylinder bel thun kul zeel ding ahih manin meiset tawh kizom thei Oxygen concentrator 10 L/5L te peuhmah neih huai hi. (Edited: Tu-in ahihleh Covid kisit ding bek thamlo, zato zong zatding kivaihawm ahih manin i lungdam hi.)\nPawlpi mite lam pan zong ahih theih liai leh a hun a kiteel thei mipi a kikaikhawm sak i vai tuamtuam te khawlbawl/khiinto phot in i biakna makaite i telsiam ding thupi ding hi. I sap tentan teh aanaa/lung noploh na tawh hong kithawi thei uh hi. Tua ahih manin amau te zong telsiam ding hanciam ni.\nDeihloh pen i tuahkhak leh zong i tuah bangbang thute le a hang (reason) te siangtak in pulak lel ni. Tua pen maizum huai hilo a, hong it hong ngai hong pha/hong phaak sawm mi khempeuh a kidop theih nading amau i khualna ahi hi.\nTua banah pawlpi siate in nopna dahna ah, a diakin sihvuina ah mawhpuak kipeel theilo ahih manin surgical mask ciang bek ahilo, level 2 PPE ciang peuhmah silh zo leh ka lunggulh mahmah hi. A zenzen in COVID natna tawh hong nusia a omleh, “natna gil neilo a thahat sia KHAT” in hoihtak kituam-in vuina bawl buai hi. Tua puante zong pen a inntekte le a vaisai te mah in pilvaang takin i geelsak/ i kigin ding zong lunggulh huai mahmah hi.\nMore: Natveh/ Siatvat khawlbawl phot ni ~ Lia Cing Van Kim\nA pai tentan mipi a omleh zong kineh sesu lo-in mask thuah kinken huai hi. Mikim in handgel tawh khut sawp PAHPAH huai hi. Tua banah natna kilawhna tha a pia thei sum tawh kigalna te ah zong a sang thusa te in mask le faceshield, khuttuam cihte thuahsa-in san huai hi.\nHithei leh bang mobile banking cih bangin Online pan sum piak theihna digital payment te zat huai hi. Meltheih naihuai te in zong misiluang lawnna a kipan natna kilawh sak thei i ngeina te i kideek phot ding kisam ding hi. (I biakna makai tampi in hong mualliam san khin uh ahih manin lungnop lohna tawh a kigelh ahi hi.) Lia Cing Van Kim\nPrevious: Positive zawh ni 6 ni nasepna ~ Sia Do Khup\nNext: Innkuan sung nop nading thu (6) te


url: =Babylon Kumpi Nebukhadnezzar in Jerusalem khua panin Jehoiakim tapa Judah kumpipa Jehoiakhin leh Judah kumpi uliante, khutsiamte leh sikseek siamte, Babylon khua-ah sal dingin a paikhiatpih khit ciangin Topa in hih maang hong musak hi. Topa biakinn mai-ah theigah bawm nih dim ka mu hi.\nBawm khat sunga theigahte, a min masate tawh kibangin limci mahmah hi. Ahih hangin a bawm khat pen sunga theigahte limci hetloin nektheih ding bang hi deklo hi.\nTopa in hong hopih a, "Jeremiah aw, bang mu na hi hiam?" ci-in hong dong hi. Kei zong, "Theigah ka mu hi. A limcite limci mahmah a, a limcilote limcilo lua ahih manin nektheih ding bang hilo hi," ka ci hi.\nTua ciangin Topa in, "Topa, Israel mite Pasian in kong cihin-ah:\nHih mun panin Khaldea mite gama ka puakkhiat Judah mi saltangte hih theigah hoihte bangin a hoihin ka ngaihsun ding hi.\nAmaute limtakin ka kem ding a, hih gamah ka lakik ding hi. Amaute ka khangtosak ding a, ka susia kei ding hi; ka suan ding a, ka botkhia kei ding hi.\nKeimah Topa ka hihlam theihtheihna lungsim ka pia ding hi. A lungsim khempeuh uh tawh kei kiangah hong kileh ding uh ahih manin amaute ka mi ahi ding uh a, kei pen amaute Pasian ka hi ding hi.\n"Ahih hangin Topa in kong cihin-ah: Judah kumpipa Zedekiah leh ama gam uk uliante-a kipan hih gamah a omsuak Jerusalem khuasunga a omlai sunteng leh Egypt gamah a tengte limcilo lua ahih manin a kine theilo theigahte bangin ka bawl ding hi.\nAmaute ka hawlkhiatna ding mun khempeuhah mite in kihamsiatna-in a zat dingun simmawhna leh zahkonate ka thuaksak ding a, amaute thuakna hangin leitung gam khempeuh ka lausak ding hi.\nNamsau tawh kithahna, kialpi, leh pulnatnate ka tungsak ding a, amaute leh a pu a pate kiangah ka piaksa gamsungah khat beek ka nungtasak nawn kei ding hi," hong ci hi.


url: =Gamdang tung Zomite – 2 ~ Dr. Ngul Khan Pau :: ZOMI DAILY\nposted on 18 July 2015 at 12:16 pm Lomkholna: Article, Ngulkhanpau\nGamdang tung Zomite tawh kisai a ban zom kik thei i hih manun lungdam ing. Ka gensa bangin hih thului ngimna in gamdangah namdang tawh i kikholh ciangin i phattuampih ding cih deihna hi. Eima theihna leh kizatna mun panin i paikhiat ciangin mundangah i gamtatdan ding theihsa cih bang omlo hi. Amun leh amite tawh kituakin sin ding theih ding na om toto hi. Tua hangin gamgi i kan ciangin i theihsa tampi zattheih nawnloh a, a zat theih ding zontawm a kulna gam kitung hi. Sin ding a tam semsem ciangin sin ding om khempeuh sin pah ning cih lungsim a neite gamthak tawh kilem baihzaw hi.\nAmau leh Ei: Leitung a liat mahmah hangin i gamtatna mun leh mual lian khawllo hi. Tuhun ciangin mawtaw leh vanleng tawh zin ziauziau thei ihih manin i khuahekna mun leh mual hong lianzawta hi. A gam a liat hangin i lungsim neu maw lian maw cih om hi. I lungsim a neu leh i gam neu ding a, i lungsim a liat leh i gam lian ding hi. Mikangte lungsim khat bel picing kasak mahmahna om hi. Mithak gamthak panin hong tung a om ciangin a lungsim sung uh ah hong simmawh kha phial zongin tua bang kampau leh gamta hetlo uh hi.\nAmerica a Mikangte dingin kikoih leng, midang gamdang mi hong tungte ei hauhna hong duhgawh ci-in i simmawh bawl kha ding hi. Amau tua bangin mi simmawh bawlin gamta lo uh hi. Tua sangin huh ding i kisapna hong huh dingin mansa in om uh hi. Mikangte pen ei tawh kibang loin vak mawkmawk, cimthoihna in mi inn ah hawh cih bang nei lo uh hi. Midangte hun beisak hih ding kidawm mahmah uh a, tua mah bangin midangte’n zong amau hun beisak mawkmawk dingin phallo uh hi.\nKhang Nihnate: I tenna gamthakte ah nu leh pate’n tate khualna in sep theih bangbang “gim ing, tawl ing” ci loin sem tangtang uh hi. Amau sum leh pai lim zon lua uh ahih manin khang nihnate nu leh pa tawh kikhawl man loin khangcing uh hi. Nu leh pa tawh kiho hun tawm nei lua ahih manun amau pau (mother tongue) siam ding zah in siamlo uh hi. I tate Zokam theisak ning na cih leh hopih tangtang leteh tua panin hong siam ding uh hi. Ahi zongin, “Zokam innsungah zang ung,” na cih hangin tutkhop, holim hun na neih kei uh leh i pau a siam ding zah un siam theilo ding uh hi. Innkuan pawl khatte’n tate tung panin Mikangpau sin uh ahih manin nu leh pate’n tate Zokam tawh hopih loin Mikangkam tawh hopih uh hi. Mikangpau sinna in na tate na zat leh na kisik ni ciangin bawlphat kik theih hilo ding hi.\nTagah Nawi Mu: I gam, khua leh tui-ah nek leh tak haksatna hangin gamdang i tung hi. Gamdang i tun ciangin nek leh tak na baihlam mahmah banah a lim a al dang zong nezo dawnzo dingin ki-om hi. Tua bang ciangin kikem kidawm loin i gamtat ding lauhhuai hi. Kei muhna ah zu mahmah in hong siasak kasa hi. Midangte’n zu a dawn hangun ihmut nopna nei thei uh a, gamlumna bawl loin amau inn tung uh hi. Zomite’n zu i dawn ciangin bang hangin gamlum sese ihi hiam? Zu hangin khangno khangham bangzah in sihna tuak khin i hi hiam? Zu loin nungta thei nawn vetlo zulungvei kitam semsem leh kilawm hi.\nThukhupna: Kawlgam leh Vaigam khawngah inn i lei ding ciangin sum kicing i neih masak kisam a, tua tawh kilei in inn leh lo kinei thei hi. Mikang gam i tun ciangin inn leh lo bek hilo mawtaw zong leiba, ahih kei leh abat (credit) in kilei thei hi. Inn leh mawtaw lei i kicih ciangin sumbat hau mahmah i hih lam kiphawk loin a sum neitakpi mah i kisak ding lunghihmawhhuai hi. Credit Card tawh van lei thei dingin credit card companyte’n i min tawh a card hong zuak thei uh hi. Tua tawh i deih khat leiin i kui mengmeng uh hi. Credit card pen Mikanggam ah zangkhial in a cimawh mi tawmlo hi. Tua ahih manin sumbat neih ding baih mahmah a, a hunlap in na lohkik pahpah kei leh na sumbat hong tam lua thei hi.\nMawtaw hawl theihna letmat driving license zong DMV zumpi mah panin kumpi ngeina bangin neih i sawm ding kisam hi. Lamkal ah palik zuautheite tung panin lei ding cih khawng sawm het loh ding hoih hi. Gamthak i tun ciangin Mikangpau i siamna dingin ESL program kumpi in hong vaihawmsak hi. Hih bang pausinna ah Zomite kihel manloin sum leh pai i zong tangtang uh hi. Mikangpau siam ding i hanciam kei leh gamthak i tun hangin i gamtatna hong neu mahmah ding hi. Pau siam mite’n nasepna a hoihzaw, a kipzaw hong nei ding uh a; pau siamlo te’n nasepna a hoihlo zaw deuh hong nei ding uh hi. Pasian in i omna gam ciat ah thupha naak hi dingin Ama thupha hong pia kim ciatta hen. Rev. Dr. J.M. Ngul Khan Pau\nPrevious: Zomi a ka pian aw… hampha mah si’ng! ~ Hau Za Cin\nNext: Mark Pau Lam Mang (Thalmual, kum 21) in hongnusia


url: =Chicago ah numeino khat asam Color zutkha ahih manin sanginn Class pan ki hawlkhia :: ZOMI DAILY\nposted on 24 April 2017 at 3:39 pm UTC+9:30 Lomkholna: News, Sawltak, USA, World\nUSA, Chicago ah High School sangnaupang numei khat asam Color hangin laisinna Class sungpan in ki hawlkhia cih Fox News pan kiza hi. Tua numeinu minpen Daisy Chavero kici a, ni 5 sung Class sungah luttheilo dingin thu kipia cihi.\nChicago Bulls College Prep ah thupiang hi a, Daisy Chavero in asampen nungkal Thursday ni in Color zutkha cihi. Sanginn ah sangkahding in alut ciangin Class panin ki hawlkhia a, Detention ah kipuaklian cihi.\nTuaciang in Daisy Chavero ii anu inzong atanu sam pen Color a ngeina tawh akibangding in “Dark Auburn Hair Dye” zangin zutsakkik a, ahi zongin asam asan pawlkhat omvevelai ahih manin, ki ngahsak tuanlo hi.\nTuahang in Daisy Chavero pen sanginn Regular Classes te ah kahkhuan kipialo in, in-school Suspension ah Study bawlkhuanbek kipia hi.\nAmahpen “Special Education Student” khat hi a, Advocates te’n agenna ah sanginn te’nzong Daisy Chavero ii akisapna te hoihtak panpihlo uhhi, tua ahih manin, Daisy Chavero ii Rights pen sukkhaksak uhhi ci’n genkhia hi.\nChicago Bulls College Prep ah thukhun Policy kinei a, pianpih sam Color ahilo, Unnatural Hair Colors limlim pen phallo uhhi. Banghanghiam cihleh sangnaupang adangte nawngkaisak khading cihna ahihi.\nHih Policy “Addendum” pen sangkahding kumkipat in zaksakna akineikhin hi a, adiakdiak in “Unnatural Red Hair” pen sanginn ah kiphallo cih akigensa ahihi.\nAhi zongin Daisy Chavero ii anu in agenkhiatna ah atanu sam Color pen “Red Color” hilo in “Auburn Color” hi ci’n nialkik hi. Tuaban ah “Addendum” pen sangnaupang te ngahdingbek in kipia a, nulehpa te ngahding in kipialo hi. Parents te adingin Handbook bek kipia hi.\nNulehpa te ngahding in akipia Handbook sungahzong sanginn in azatsawm thukhunte avekin ki helhuai hi. Tuabangin Parents leh Guardian te ngahding in Addendum akipiak keileh tuapen “Legal Format” hitheilo hi ci’n anu in genkhia cih kiza hi.\nRelated: Thaukap kineih in akimawl kum 5 aphapan khat sanginn pan kihawlkhia\nSam pen ihpianpih Color bangbang in koihleng buaina aomlo zawdingdan hileh kilawm hi 🙂 ZD Sawltak #zomidaily\nPrevious: North Korea khuapi Pyongyang City ah American gammi khat kiman: Tony Kim\nNext: US Arkansas ah naupang kum 4 aphapan khat Bus tungpan kia in akhaguh kitan, silo\n2020 Zomi Movement (Beyond 2020 Zomi Movement) ~ Lang Khan Khai\nTulaai Leitung Thuthang Tuamtuam Updates September 24, 2015\nCoronavirus kipat khiatna Wuhan kihong ta ding


url: =Dr. Do Suan Mung tungpan ka ngahkhak thu manpha :: ZOMI DAILY\nDr. Do Suan Mung tungpan ka ngahkhak thu manpha\nposted on 19 July 2021 at 10:02 am Lomkholna: Dosuanmung, Nantalsuan, News\nA nuntaak lai-in, zahtaaklua in, hopihngam cih genloh a maitang nangawn kamit dim-in, en ngamlo ka hih man-in, tubang hunsung beek-in, a vawhsa khaici manpha pawlkhat, ka suahsakloh phamawh kasa hi.\nKhangno naupang ka hih lai-tak, Tedim khuapi laizang ah, mopawi thupi mahmah khat hong om hi. Mopuan silh in, a kizobaang EBC biak-inn leisek kahleilam a zuat uh ka gal-et aa, naupang cihtak, muhnop leh thupi kasa mahmah hi. Mopawi kibawl a thupi pen, ka muhcilna zong a hipah hi. A -mukha khangno nungaak tangvaal te aa ding, ettehtheih ding, kimakaihna leh kilamlakna hi-veh ci-in, ka nungphawk kik hi.\nA mopa pen, “San Francisco sangkah a mankhin hi” ci-in, a kigen kaza hi. Gunkhawm zong kheng ngei nailo ka hih man-in, tuakhua koilai ah omding, bangdan hiding’ cihzong ka ngaihsunthei kei hi. A nung lamciang James Bond movie sung aa, leisanpi Golden Gate Bridge pen San Francisco ah om hong kicih teh kamit kha in, muthei pan zen hi. Tuciang a hih leh, USA a paizo peuh in, San Francisco, California vapaihuai ci-in, a tungngei bang-in, ka kingaihsun khaliang thei hi.\nHun hong paitoto in 1988 Kawlgam buaina tawh Kawlgaalkapte’n kumpi-ukna a laakciang in, kumpi-pilsinnasang zong kumkhatval bang kikhak aa, kumpisang a hilo biaknasangte bel kahsak sam uh hi. Hamsiatna pan thuhoihkhat ah Zomite’ Christian a hihna-uh dungzui-in, pilna a deih tinten te’n, belhtheihding biaknasang kizuan thei hi. Kawlte’paunak ah, “Biakpawipai kawm, sumkuangtuitokawm” a cihbang in, Pasian thusin kawm in, pilsinna zong kitatsat lo hi. Hih hunsung pen, Zomite Pasian hongsap mahmah hun hiding inzong, kangaihsun hi. Banghang hiamcih leh, a moi a ham cilo-in, Laisiangtho sang kinakdelh mahmah hun a hi hi.\nKeizong kalaideihna hang-in, ka Pa’ hong gensakna tawh, 1989 kumbullam in, Faith Baptist Bible College(FBBC) batch 3na ah, student no. 121 tawh kumkhatna kahding-in, ka ki-ap thei hi. Keimah bang in, kumpisang kahpih lawmte pawlkhatzong a om hi. YoungCrusader-makai David tapa zong, hong kah a hihman-in, ka angtang tuam mahmah uh hi. Nektawm ding nangawn hamsa a hih man-in, sangsap kapiaklamzong kathei kei hi.\nA hizong in, laihilhtote (Professors) tungtawn in, kamailam nuntaakna ah, kakiplet ding thumanpha tampi ka ngah khia hi. Tua hunlai tak in, lai hong hilh te pen, Principal Dr. Do Suan Mung, Prof. Thang Khawm Pau, Prof. Gin Khen Mang, Prof. Zam Lam Thang leh Prof. Khup Lian Mang hi aa, English pen Saya Lian Khan Mang in hong hilh uh hi. Tua lak ah, Dr. Mung session ding kangaklah phadeuh uh hi. Hawmkhiat loh a phamawh kasak Dr. Mung kammal kaciapteh kanungtel thumanpha pawlkhat lak pan in:\nLaisin kipatma Fresher welcome induction hunsung in, thutampi hong kigenna sung ah, Principal Dr.Mung in, conviction a cih, a kammalzat kabilkha in, zaza lai hi. Sepkhat peuhpeuh, lainatna leh veina takpi tawh kipatkhiat ding ci-in, kaciamteh hi. Hihthu taaingiingeii aa hong gen, hong hilhciankhitnung ah, toknuai kikkik nawnlo pah hi. Mipicing leh a tupna, veina neiteng kikaihkhopna a hihmah bang in, gamtat luheekzong kigengen omnawnlo in, mimal khatciat khensatna, cihtawh hong kalsuanpih hi. Tuazawh kum10val khit Englishte tawh ka kimuhciang seplehbawl khat genleeng “Na uuktaktak mahhiam? cih dotna katuak pahpah hi. Tuabang hong dotmahbang unzong, Englishte a seplehbawlna uh ngentel-teltheih uh aa, kipahpih mahmah pah uh hi.\nPsalm 118:8- It is better to trust in the Lord than to put confidence in man.\nFBBC pen manglaisang a hihhang in, kumkhatnate bel, Zopau leh Kawlpau zong hong zatpih uh hi. Dr. Mung in, ‘Hong pailaiding sang in, a paisahun te nuam zaw’ cih hong gen laitak in, a khiatna ka ngaihsun thei kei hi. A hizong in, ‘Mihingmuan ding sang in, Pasian muanding hoihzaw’ a cihteh, ka lungtang hong lawngkha lian aa, tua ni aa ki pan, tunidong sanglaibute leh nasepna diaries laimai masa pen ah ka at den hi.\nThe American marking system\nKawlkumpisang ah, ih maan/correct zah dung zui-in, mark kingah hi. A hizong FBBC ah American marking system ci-in, fullmark pan-in, ih khialhzah ong dokkhia uh hi. Mark vekpi ngahzah kilamdanglo ding tawh kibang hinapi, ngaihsutna thak hong guan hi. Kawlgamsang ah a kizang pen England/Britain kumpi tungpan a luahsuk hiding in, ka ngahsun hi. Hih American marking system a kipatcilna ahang’katheizo naikei hi. Britishte khutsung pan Independence ngah a hihziak un, a kilehbulh hipeuhleh ci-in, a geeltawm-uh hiding inzong, gamlianpi gamtatziading in, ka umzo sam kei hi.\nAhizong in, ka tuahkhak thu ah English te pen, hong theih madong uh kidawm thiamthiam (reserve mahmah) uh cih ka thei hi. Tuaban ah, ih theih, hong theihna dungzui in, mark hong piatoto uh hi. Exam bang hileh, bem(0) tawh kipan in, mark a khangtoto a hihi. American marking bang in, fullmark tawh hong kipan sak peuhmah lo mawk uh hi. Mihing kizopna ah bel, American system mahbang in, kimuhcil fullmark hong kipiakpah ding lunggulh-hun tammahmah thei hi.\nUnderstanding and Letting people free\nPasian thusin lah nuam, manglai/pauzatnuam ban ah, Greeklai nangawn zong kipan ciauciau kimlai, kumpisang hong kihongkik tak ciang in, Dr. Mung in kumpisang in, hunnei a hihman-in, vakah phot unla, leitungpilna sangpipi hong sinphot un, tuakhitciang Pasian sapna a omlai leh hong paikik un hong ci aa, lungnuam tak in, kumpisang hong zomsak kik hi. Pawlkhat te bang hi leh, hong khak tenten thei thu a hihi.\nTua bang in, mi thukhen lo in, a mauthu tawh a mailam dinguh teelsak a hih man-in, mikhempeuh suakta sak hi. Tuaziak inzong, FBBC sang pan khangkhia a hih nakleh, lungsim leh ngaihsutna piicing vive a suaksakzo uh hi. Lungsim piicinna pen laipilna sang-in, a thupitzawkna, a hong lakkhia hi. Tuniciang dong Dr. Mung leh FBBC sangnaupang kahih ngeina, ka angtang mahmah hi.\nKumpisang kaman-khit ciang, zomkik nawnlo himah taleeng, kha6 ka kahsung in, Pasian thusin ban ah, leitung nuntaaknang ngaihsut kician, foundationhoih hong guan FBBCsang leh Dr. Mung zahtaakna kapia hi. Nantal’suan\nPrevious: Covid a thuakte Kosiatna (Victim Blaming) hih ken! ~ Cing Van Kim\nNext: Lei ah daitak in kivui ~ Sia Kam Thang\nUSCIS Letter vai tawh kisai: (Mimal muhna bek; legal advice hilo)\nGamh ~ Dimno’ Pa\nThupha taktak ~ Nicholas Pau


url: =Kamsangpa Habakkuk Taw Ki Sai ~ Thu Tatuam (Siyin News)\nKamsangpa Habakkuk Taw Ki Sai\nSaturday, September 05, 2015 Tapidaw Taw Kisai No comments\nIsrael Habakkuk ThaanI\nKamsangpa Habakkuk (Habacuc, Habakka) sia Thuciamlui Laithiangtho ii minor prophet mihing 12 sung panh khat hi aa, Habakkuk Laithiangtho sia kum za sim a salina bo kuan, Babylonte a vaanglet hun lai in Habakkuk ii aat hi.\nLevi nam, Biakinnpi sungah tumnging tum khat hi aa, Jerusalem ah teang in kimuangmaw in, Kamsang Jeremiah sang in pian masa zaw tu kimuangmaw hi.\nIran Ngam Habukkuk Thaan\nAma min zongh sia Laithiangtho Habakkuk 1:1 le Habakkuk 3:1 sungah ki-at in, Roman Catholic pawlpi ii zak Knox Laithiangtho Daniel 14:32 na ah ki-aat hi.\nIsrael ngam Galilee saksangah Safed khua pan tai luk akikhuala nitumna sang, Tabor mual tungah ama ii thaan sia Israel taangthu kante in mu aa, pua kik uh hi. Iran ngam Toyserkan ii nisuana sangah zongh Habakkuk ii kiphumna hi upmawk khat om nginge hi.\nGreek ngam Roman Catholic pawlpi in Habakkuk ii patoaini sia January 15 in vawt aa, Orthodox pawlpi in December 2 in vawt uh hi.


url: =Malaysia, Shah Alam ah mawtawpi 9 meikanggawp :: ZOMI DAILY\nposted on 25 September 2017 at 6:27 pm Lomkholna: Malaysia, News, Sawltak, World\nMalaysia, Shah Alam sung aom Factory khatah tuni Monday zingsanglam in mawtaw golpi 9 khawngtak meikanggawp cih NST pan kiza hi. Shah Alam, Bukit Kemuning sungah tuzingsang 0:50am hunpawl in meikuang akipan cihi.\nSelangor Fire and Rescue Department operations management officer Alimaddia Bukri in agenkhiatna ah hih meikatna akitheih ciangin hongki zasak a, Fire Engine khat 1:07am hunin tungpah cihi. Meikuang pen nasia mahmah a, Factory huangsung ah akikoih Lorry mawtawpi honkhat meikanggawp cihi.\nMawtaw akangtum tepen 10-tonne Lorry mawtaw golpi te 7 leh Trailers mawtaw golpi te 2 meikanggawp cihi.\nShah Alam Fire Department te meiphelhding in aphual ah atun ciangin meikuangpen huaisialua mahmahta hi.\nZingsang 2:33am hunpawl ciangbek in meikuangpi pen ki phelhzo a, ahi zongin zingsang 5am hunciangin avekin ki phelhsiangzo taktakpan hi ci’n Selangor Fire & Rescue Department thunei te’n genkhia uhhi.\nHih Factory meikatna ahangpen kitheician nailo a, hih meikatna hangin supna bangzahpiang cihte zong ki tuatsan cih kiza hi. Sawltak #zomidaily\nPrevious: Motorcycle khattung ah mi 10 tuangin Promotional Stunt abawl te kiman\nNext: Myanmar, Rakhine State sungah akiphum Hindu misiluang 28 kimukhia


url: =Ka muhpak US Gamthu pawlkhat (30) ~ Awn Za Pau :: ZOMI DAILY\nposted on 27 October 2015 at 8:00 am Lomkholna: Article, Awnzapau, Theihhuai\nKum 21 Tungsiah Nang Sai Kul Lo\nHih lamah kum 18 pha khin peuh leh a apumpi atha tang a khankhin in kituat pah hi. Kum 21 aphak taktak ciangin a thatang a pumpi bek hi lo in a lungsim leh a ngaihsutna zong picing khin hi ci in ciamteh uhhi. Kum 21 a kipan a nu a pate tawh kisaisak nawn lo uhhi. Gentehna pak ah Liquor & Wine sai khawngah kum 21 a phak nak leh leikhuan kipia pan sese hi. Tua kumzah a phak madong kileisak peuhmah lo hi.\nTua ahih manin kum 21 tungsiah peuhmah pen ei lam bangin ih tate vaii khempeuh amau thukimna tawh lo in a haii a mawlte lobuang kisai pih thei nawn peuhmah lo hi.\nKei mahmah in ka nawkkhak thute mah hong gen leng, ka zi ka tate vaii pen amau mahmah om lo in amau vaii peuhmah amau om loh in ei gensak ding sang thei mahmah lo hi. Amah mikang pau a siam kei leh kamphen sak ding bek ki-ngah hi. Tua mahmah zong pen nitumna gamte leh nisuahnate ih kilamdan mahmahna pipen khat ahihi.\nNa zi na ta tawh kisai nang tavuan laaktheihna, kipumpiak theihna a omlo hi mawk hi. Kum 21 a phak khit nak leh ama vaii khempeuh tangval lai ahi a nungak lai ahi zongin, amah leh amah in tavuan a laak ding hong suak mawk hi. Tua tengmah hangin hi lamah amo amaakte tawh om khop ngeiingaii ding cih thadah kum 21 a phasa atanu atapate zong tawh a omkhawm nawn lo tek zaw uh ahihi.\nLamdang ka sak inn gol mahmah pi sungah piteek puteek nupa khat ahih kei leh ta khat ta nih tawh nupa khat peuh na teng lel uh aa, a tua atate tawh inn kicing mahmah napi, na teng khawm ngeiingaii het lo uh in ei aa’ tawh kilehbulh mahmah hi.\nEi leh ei a suakta tak a innsung bangkua a om theih ding thupi sak mahmah uh cih ding ahihi. Ta numei tapasalte a kum a picinh khit nak leh amau leh amau nuntak nading zongin mun tuamtuam tekah pilna zong laite’n pilna zongin pawl khatte’n kivakna ding nasep mah sem pah ngeekhngeekh uhhi. (azom omlai hi…) Agelh: Awn Za Pau\nPrevious: Tulaai Leitung Thuthang Tuamtuam Updates October 26, 2015\nNext: Mawtaw minthang Mercedes Benz thutomno


url: =Thai gamsung ah Bus golpikhat guamsung ah kia, Myanmar gammi 6 si, adang mi 30 liam :: ZOMI DAILY\nposted on 10 April 2018 at 5:23 pm Lomkholna: Myanmar, News, Sawltak, Thailand\nThailand gamsung ah Bus dawlnih apha “Double-decker Bus” tekhat tuahsia leuleu in, Myanmar gammi 6 in sihlawh cih Reuters pan kiza leuleu hi. Tua Double-decker Bus golpi pen Monday zankimlam in atuahsia hi a, guamsung khatah akiasuk kici hi.\nTua Double-decker Bus tuahsiatna vaitawh kisai in palik thunei ahi National Police Spokesman Kissana Phatanachroen in agenkhiatna ah Mae Sot panin Chachoengsao Province zuanin apailaitak atuahsia cihi.\nChachoengsao Province pen Thailand khuapi ahi Bangkok City tawh akinai aom hi a, lokhawhna Farming Hub in akitheikhat ahihi.\nBus tuahsiatna hangin asi pen mi 6 hi a, Myanmar gammi vive ahihi. Tuaban ah aliamzong mi 30 bang phahi ci’n Police te’n genkhia hi.\nBus Driver in agenna ah hih tua Double-decker Bus pen Brake hoihlo hi ci’n genkhia a, Brake hoihlopi in Passenger apuakman in mi tampi in asihlawh hi ci’n Reckless Driving tawh tua Driver pazong kimankhin hi.\nNungkhasung mahmah inzong Western Thailand ah Bus khatmah meikanggawp in, Myanmar gammi 21 takin sihlawh uhhi. Tua Myanmar gammi tepen Thai gamsungah sumthalawh, nasemding in apai Myanmar Migrants vive ahi uhhi.\nWorld Health Organization te ciaptehna ah Thailand gamsungpen lampi tuahsiatna atammahmah gamkhat in aciapteh uh ahihi. Leitung ah Libya gamkhit ciangin Thailand pen “world’s deadliest” in akiciamteh gamkhatzong ahihi.\nMore: Kawlgamsung Thingyan tuibuahpawi hunsung in misi 285 om, aliam 1073 pha\nTulaitakpen Buddhist gamtuamtuam ah tuibuahpawi bawlding in akigin mahmah laitak uh ahihi. Myanmar gamsung ah Thingyan Festival ci’n bawl uh a, Thailand gamsung ah Songkran Festival ci’n bawl uhhi. Tua tuibuahpawi bawlding, innlam zuanding in aciah Myanmar gammi 14 te tuanna Van mawtaw khatzong meikang cih Monday zingsanglam in kiza hi.\nPrevious: India gamsung ah School Bus khat kendang ah kiasuk in mi 30 si\nNext: Aki patcil in Khai Kam College, tuciang in Kalay University


url: =Hakha Khuapi Sunga University leh College te ah Pilna Sin Dan, Sanginn leh Vanzat Tuamtuam – chinbridge Institute\nPilna leh siamna tuamtuam a kisinna khatpeuh ah a kisampi ahi sanginn leh vanzat tuamtuam (infrastructure facilities) te pen University a khantoh nading leh a kicing pilna khat ngah nadingin thupi mahmah hi. Zogam ah aom University leh College sangte ahih leh akisam sanginn leh vanzat tuamtuam te bangzah ciang omta hiam? Bangci dinmun ah ding uh ahi hiam cih dotna pen a thupi mahmah dotna khat ahi hi. Tua ahih manin hih thu kankhiatna’ dotna pen “Hakha khuapi sungah a om University, College sangte ah a kisam sanginn, vanzat tuamtuam te bangzah ciang kicing ta hiam? Tua bang kicinlohna hangin pilna sinna ah bangtan sukha ahi hiam?” cih ahi hi.\nHih thu muhkhiatna ah adiak in pilna sinna ah akisam sanginn, zat ding vante, kimawlna, laibu saal leh a dangdang te bangzah in kicing ta hiam cihte tungah thu kanna kinei hi. Hih thu kankhiatna pan in thu muhkhiatte anuai a bang ahi hi.\nA masa in Hakha khuapi sunga University, College sangte ah lai hilh nading akisam khan(room), sabuai, tutpah te kicing takin a omna kimu hi. Mimal kimu in a kidong sang naupang te lakah 78% in lai sinna ding khan a kicing in a omna leh sang naupang 75 % bangin sabuai, tutna a kicing takin om hi ci uh hi. Ahih hangin ih ngaihsut ding thu khat in hemna anei (Gtn; khut zaw, khe zaw te) sang naupang te ading tuahsuk kahtohna alem nading kibawl sak lo hi cih dawnna ahi hi.\nA nihna ah kimawlna ding atual te kisapna kimu hi. Dotna adawng sang naupang 79% in kimawlna tualpi bawl nading a mun omlo hi ci-in dawng uh hi. Tua bek hilo in kimawl nading amun mun 2 a om hang hunbit in zat ding a senpi lohna kimu hi. Mimal kimu in a kidong sang naupang 51% in bel Gym kimawl nading amun aom hang kizang theilo hi ci tek uh hi.\nA thumna ah University sang khat adingin a kisam penpen ahi laibu leh van tuamtuam te kisam ahihna kimu hi. Mimal kimu in a kidong sang naupang 63% ten amau sinna tawh kisai sim ding laibu akisapna leh sang naupang 25% in a kisap leh saploh zong ka thei kei uh hi ci-in dawng uh hi. Hih bang thuteng ih muh ciang sang naupang te laibu saal ah laisim thanem uh hi kici thei hi. Tua ban ah sang naupang atam zaw ten Ka-hiang laibu saal (Department Library) omlo hi ci-in dawng uh hi. Kawllai ka-hiang leh Manglai ka-hiang te bekin laibu saal nei uh hi. Practical (athu bek hilo, a taktakin hih) sinna ding avan akisapna leh khan sungah akoih uh a om sun vante lah sang naupang te adingin akicin lohna kimu hi. Van pawl khat te pen a van man tamluat ban ah azenzen in siatsakna khat nei uh leh liau kha ding uh ahih manin zang ngamlo uh hi. Ih ngaihsut ding thu khat in major pawl khat ten sia/mah kicing (val liang) takin nei napi’n major dang te sia/mah kicing lo cih ahi hi.\nA lina ah sang naupang te omna khawlna ding, mawtaw koih nading, mawtaw cycle koih nading munlehgam ngah nading leh ol-no takin sumthoh nading (ATM Set) te pawl kisam lai uh hi cih kimu hi. Hakha khuapi sunga University leh College te ah Bank a om loh banah ATM set nangawn omlo hi. Sang naupang te om nading Hakha University sang huang sungah sang naupang te giahna ding abawl uh inn (hostel) a om tei hangin tutna khawlna alem lohna ciang khat om hi cih sang naupang 70% in hong dawng uh hi. GTI (engineer) sang ah bang, sang naupang te giah nading inn (hostel) omlo ahih manin khuasung ah innsap in om uh hi. Tua ahih manin sang naupang te dinmun pen omna khawlna a lemlohna kimu thei hi.\nThu muhkhiatte tungtawn in ih khinkhai ciangin Hakha khuapi sungah a om University, College sangte ah pilna sin nadingin a kisam sanginn, vanzat tuamtuam te a kisapna leh sang naupang te om nading inn a kicin lohna kimu thei hi. Cidam nading leh pumpi taksa khantoh nadingin akisam kimawlna thatang sanna neih nading amun leh avan a kisapna ki mu thei hi. Tua ahih manin Zogam ah University, College te khangto in ahoih zawk nading leh pilna leh siamna te gamh piak bangin hong pia thei University, College ahih theih nadingin University, College sang tek pan thunei te, kumpi uliante, kipawlna tuamtuam te leh mipi akuama tek khut kilen in ih sepkhop ding kisam hi.\nNote: Written by Tha Cer Cin, and translated by langh Sian Khai\nPrevious Post Tuition, Laksawngpeknak le Phunsang Fimthiamnak\nNext Post Lokhawhna Sang (Lungpi) ah Tintan Kahte Tuahkhak Haksatna, Buaina leh Seploh a Phamawh Thute


url: =Politics le Religion - TUNGZANG NEWS\nPolitics le Religion\nPolitics & Religion cih kammalte Zokam hilo a hihman in athu in ih theih hangin, a deihna taktak telsiang theiding thuhaksa pi ahi hi.\nZomi pawl khat te in ''politics'' cih kammal ih zak ciang leh, ih muhciangin, gam leh lei ading nasemin, kolbulh khaukhih atuak''politicians'' , leh avui atang tawi-in gam leh lei adingin akisapna munah luangkhamin, anunna nangawn uh apia ngamtebekmah ih mitkha ah hong suak dandan thei ahihna ih laigelhte tung tawn in kisansat thei hi. Khialhna omlo na pi’n, politics a deihna taktak tuabang ciangbek ahihlohna thu pawl khat ih ki kumnuam lai hi.\nPolitics cih kammal, Greek kammal, ????????? (politicos) pan in hong pai hi a, eipau in '' gammite tawh kizopna, ih tenna gam leh lei phattuamna ding nasepna,'' ci in kikhia thei hi. Politics cih kammal khensuk lai hi leng, Greek kammal, ''poli'' akhiat na in, ''citizen'', gammi cihna zong ahi hi. Tua banah Greek lai suffix -ics a ki beh lap ciangin, thu leh la khat peuhpeuh i pumpi, bulpi ahih kei leh\ntheihna bulpi ci in zong kikhia thei hi. Tua hia, politics Zolai in direct in khia ding hi leng, gammi khat hihna hangin theihtuak, theihhuai thuguipi, thubulpi ci in khia leng, adeihna lian a sukha kei zongin ki gamla khollo khading in ka ngaihsun hi.\nPolitics ih gennung in, tu in Religion cih kammal ih gensuk nuam hi. Religion cih kammal Latin kammal, ''religio'' pan hong pai ahi hi. The World Book Dictionary in agenna ah Latin lai '' religio'' a khiatna in, mihing khat in sepding a kilawm na sepna, a hih kei leh sepding a om thuman, thutang sepkhiatna ci in na khia uh hi. Laitin lai religio pen noun hi a, ama i verb form in ''religare'' ahi hi. Latin lai religare, akhiatna in na khatpeuhpeuh hualkhawm, henkhawm kik cihna zong ahi hi.\nPolitics leh Religion in kilamdanna a nei ding hiam?\nPolitics leh Religion kammal te’n kilamdanna nei uha, ahi zongin hih kammal nihte nasepna ahihleh aki khenthei ding ahi kei hi. Tui leh nga bang ahi uh hi. Khat leh khat aki khenthei dingte ahi kei uh hi. Mikhat in Politics agengen laitak in, tua a gen Politics sungah religion zong na om a, tuamah bangin mi khat in religion a gengen laitak in tua agengen religion sungah politics thu mah zong a gengen ahi hi. Mi hingkhem peuh politics tawh a kisu khalo, akisai khalo kuamah omlo hi.\nMan is by nature political animal (Aristotle).\nBiakna nasem, phungyi te, pastor te, evangelist te, missionary te a kipan politics tawh a kisai khalo kuamah omlo hi. Bang hanghiam cihleh, ih gensa ommah bangin, Politics ih cih in gammi te tawh kizopna, ih tenna gam leh lei phattuamna ding nasepna cih hia, Biakna nasem khempeuh te zong, gam leh lei phattuamna ding nasemte ahih man un, politics tawh a kisai khin vive ahi uh hi. Politics tawh kigamla theituanlo cihna ahi hi. Mipawl khat in Politics cih kammal a zak uh ciangin, agim neih zong ki oma, hong uk kumpite a langpan, opposition party te bek ding in a ngaihsun kha zong om lai hi leng ki lawm hi. Pawlkhat te leuleu in, gam leh lei a dingin mapangin kolbulh khaukhih, mat leh hen a thuakte bek Politics sem sakha zel kawikawi uh hi.\nHih laigelhpa in Politics nak uk mahmah hi. Politics ahi, gammite tawh kizopna neih ding lunggulh mahmah a, tua ban ah, gammite phattuamna ding na sepkhiat ding lunggulhna lianpi zong a nei hi. Ahi zongin politics a uk mahmah hangin politician a suaknuam kei hi.(The present writer is very interested in politics, but he does not want to become a politician).\nPolitics leh religion khending ih hanciam phialzongin, kua mah in khenzolo ding hi. Tangtawng pek a kipan amaute limtak in khauhual bangin na ki hualkhinzo uh hi. Ka sungnu zay pai in vanlei a, inn hong ciah ciangin van man khang mahmah ei, ci den hi, aman a theihloh hangin politics a gengen a hi hi.( Pu Hau Kim). Pu Hau Kim in Politics tawh kisai definition apiak pen telbaih bek hilo in, tom mahmah napi in, kicing mahmah hi.\nBy: Cin Sian KhaiHamburg


url: =Theih huai 8888 ~ Pau Khat Suan :: ZOMI DAILY\nposted on 9 August 2019 at 11:03 pm Lomkholna: Myanmar, News, Paukhatsuan\nHih thu atlo ding ci a ka ngaihsut hi napi pawlkhat in ong at ciang kei zong tawm ong at dihning e… mimal vai hilo, minam vai zong hilo leh Zomite prejudice hat ihihman in kei mimal kihelna bel ong at dah ning.\nHih 1988 Kawlgam buaina ong kipatna pen RIT pan ci in kiciamteh ciat a, ahih hang RIT huang sung lian hilo in sanggei Sandar Win niangtuisai a sangnaupangte leh khuasung khangnote kitotna pan a ong kipan hi… ci in kithei ciat hi.\nA taktak a thu hihbang ahi hi.\nTua Sandar Win niangtuisai thupiang pen March 12, 1988 nitak hi. Khangno kitotna pen palikte in a kisam zah sang in nak buaipih lua zaw kha uh hi. Tua hun ma a a omsa, a dai nailo lungsona phonglo suak a, sangnaupangte sung a a kikhol phitphet thu le late tuani nitak palikte tawh kimaingat kitalsikna ah ong buakhia ahi hi.\nTua ni in Phone Maw thautang in a zunbu kha a si hi. Tuapan buaina kipan hi. Sang khempeuh kikhak in, sangnaupang kithehthang ahihman in mitkik pah hi.\nHih thu a pianna ding a a kikholto sa thu tampi lak ah Sept 5, 1987 a Kawl kumpi in sum notes K25, K35 leh K75 a thahna hang a a dai nailo lung so na zong thupi lian khat hi.\nJune kha in sang kihong kik a, ahih hang sangnaupangte class lut nawn mello in protest ding organize in kibuai mahmah hi. A sawtlo in mass protest tawh kizom kik pah hi. RIT huang mah pan kipan kik a, palik galkap in RIT umcih uh hi. Overnight in RASU lawhpah a tua khit ciang khuapi sung lawhsuk suak in khamzawh ding hi nawnlo hi.\nTua pen June kha beikuan lam hi a, kizom suaksuak August 8 ciang khuasung khempeuh thakhat a a diankhop leh Shwedagon a kikhoppi ahi hi.\nKhawllo in kizom suak hi. Mipi in makaite ki lam-en mahmah hi. Newin khawl in Dr. Mg Mg ong kithawi.. ahih hang mipi sosang lua ahihman in Socialist kumpi bel a tangthei nawnlo ong suak hi. A beipah hi nailo hi. Mipi in protest makaite “interim government” ong phutkhia ding a ki lam-en ahi hi.\nA sawtlo in Newin kumpi/ Socialist kumpi beita, kumpi om nawnlo hi napi democracy ngen in ki-awngawng lai hi. A piading omlo pi, kua’ kiang a ngen cih kithei lo, nget acih in kingen hipong hi. Mipi in bel protest makaite ASSK a kipan tuahun makaite a kilam-en mahmah hi gige hi.\nSept 18 ciang galkap in aanaa la in thaumuk tawh ong uk hi. Protest khempeuh kap ziahziah uh a, mipi tampi in sihlawh hi. Mipi kap leh protest hang a galkapte’ kap a mipi sihna pen March 12 a Phone Maw khit ciang Sept 18 in kipan kik ahi hi. Mipi a sihlawh, a si a mal phazah kankhiat leh ciapteh zawh pak ding hilo hi. Pau Khat Suan\nPrevious: Kei kuate, kua minam?….. Nang e?\nNext: ZAM Thupuak :: 11 Aug 19 (Zomi League)


url: =Kawlgam ah thonginn angak palik khatin thongsung ah vankhamzuak in kiman ~ ZD :: ZOMI DAILY\nKawlgam ah thonginn angak palik khatin thongsung ah vankhamzuak in kiman ~ ZD\nposted on 7 March 2017 at 9:53 am UTC+9:30 Lomkholna: Myanmar, News, Sawltak\nKawlgam sung aom thonginn khatah thongcing palik khatin Opium vankham zuak ahih manin kiman cih DVB pan kiza hi. Myanmar, Sagaing Region (Division), Kalay Township sung aom Mawlaik khua ah thonginn sungah March 05 ni in thupiang ahihi.\nThonginn tawh kisai ulian te’n thonginn sungah ummawhlohpi in Checking abawlna panin thongkia khattungpan in vankham beng mukhia uhhi. Thongkia khatpa ii apuanlum ipsung aom Plastic bung sungkhat ah athoh neuneu in akitun beng thoh 28 ki mukhia a, avekin agihna akigawmpen 2.24 Gram pha cihi.\nTua vankham tawh akiman thongkiapa hoihtak in aki sitsit ciangin thongsung ah aompih mi 2 te tungpan in angah khiat hi cileuleu hi. Tua thongkia 2 tezong abanban in aki sitsit ciangin tua vankhamte pen thonginncing palik khatpa tungpan in alei uh cimawk hi.\nTua thonginncing palik pa akisitna panin agenkhiatna ah March 01 ni in alukhu sungah tua vankhamte koihin, thongkia te mi 2 tawh dailenbuk ah kimu uh a, apiak cihi. Mikhat ciangin Ks.30,000 tawh azuak ahih manin, thonginn sungah hih vankhamte alutthei cimawk hi.\nTua thongkia mi 3 te leh thonginncing palikpa vankham thukhun ombangin thu kibawlding cih kiza hi.\nThongkiasa mi 3 tebel thong khatvei kiatbeh khadingdan aive maw 🙂 ZD Sawltak #zomidaily\nPrevious: President Trump in “Travel Ban” athak letmat thuhna neikik leuleu ~ ZD\nNext: Myanmar, Shan State, Laukkai khuasung kikapna hangin mi 30 val si ~ ZD


url: =Penang North – South Expressway ah mawtaw 5 kiphul khagawp in mi 1 si ~ ZD :: ZOMI DAILY\nposted on 14 March 2017 at 9:57 pm UTC+9:30 Lomkholna: Malaysia, News, Sawltak, World\nMalaysia, Penang khuasung aom lamzikpitung khatah mawtaw 5 tak ki phukha gawp uh ahih manin, mi 1 in sihlawh cih theStar pan kiza hi. Jalan Permatang Pauh khenkhitdeuh North – South Expressway tungah aki phukha uh ci a, Factory Van khatleh adang mawtaw neu 4 kihel cihi.\nTuni Tuesday (Mar 14) zingsanglam 7:59am hunpawl in thupiang hi a, mawtaw kiphutkhakna aphual ah khat sipah hi. Asipen pasal hi a, kum 20 gualpawl hi in, Perodua Kelisa mawtaw ahawlpa kici hi.\nAdang mawtaw te panin Drivers leh Passengers te bangciangliam cih ki theicianlianlo a, ahi zongin asi adang omlo uhhi.\nHih Accident hangin Highway lamzikpi kikhakcip in, mawtaw sia tezong ki hemkhia theipaklo ahih manin zingsang nasem kuanding mawtaw hawlte kikholkhol in, Traffic Jam cipsak hi.\nCentral Seberang Prai District Police Chief inzong hih Accident vai pen amau kiang kizasak cih genkhia a, bangci bangin Accident kipankhia cihpen Police te’n akansan uh cih kiza hi.\nJohor ah mawtaw Accident, mi 3 si in khat liamgawp\nMalaysia, Johor State, Kota Tinggi ahzong mawtaw khat lamzikpi gei aom guamthuk sungkhat ah pialphei in kiasuk ahih manin asungah atuanglakpan mi 3 si cih theStar pan kiza hi. Pasal mi 3 asi hi a, asite lakah nihpen unau cisawnsawn hi.\nMi 4 mawtaw khatsung ah atuangkhawm uh hi a, akhatpa zong liamgawp hi. Tuesday zingsanglam 10am hunpawl in atuahsia uh hi a, Kota Tinggi OCPD Supt Rahmat Othman ii genkhiatna ah mawtaw pen hathawllua ahih manin lenkik zolo, Control zolo in lampi apangdalna Divider aphut khitciangin lamgei aom guamsung akidenna hi ci’n genkhia hi.\nMi 3 aphual ah sipah in, asilo khatpen liamgawp ahih manin Hospital Kota Tinggi ah kipuak cih kiza hi.\nMalaysia gamsungpen lampi thukhun zuilo phadiak hiam, mawtaw Accident zong tamphadiak mawk hi. Khuasung vakciang kidop mahmahding thupi. ZD Sawltak #zomidaily\nPrevious: Guahtui tamlua ahih manin, Kuala Lumpur leh Petaling Jaya kikal mawtaw awkcip ~ ZD\nNext: Malaysia, Klang vengsung aom Shopping Mall ii Ceiling kicimsuk, asi aliam omlo bilbel ~ ZD


url: =Zomi te’ kibulsap pawlkhat ~ Evan. Suangh Dal :: ZOMI DAILY\nposted on 12 October 2017 at 5:31 pm Lomkholna: News, SuanghDal, Zomi\nMangkangte in ‘grassroot level’ na ci-a, Zopau-in ‘abulpi pan’ pat ding tampi tak kisam lai hi hang. Khangluite in ‘sakhi man lo ngaltang tum’ na ci uh hi.\nUNDP hun lai-in Syama Zam Khan Cingh (2004) Zozaang ah hong pai lai-in deih peuhpeuh kingen thei, ahi zongin kong piak theih ziau ding namte hong ngen lecin uh ci ahih manin kingen ngeingai teka papi khat in mucu sangpi khat le sya-syama ding ngen hi. Tua khit teh hausa pa in lokho set kisam ung ci-in gen ziau hi. Syamanu in ko kong piak theih ziauziau dingte lakah hih lokho set hong pia nung ci-in a sawt loin lokho set 3 kingah pah hi.\nIh thugen ih la gente khatveivei gamla pipi kawk-a tua hangin ih ngah pah theih ding hamphatnate kingah lo den hi. Tuamah bangin lai tawh nasepna ah zong gamla pi ih gen ciangin mipi in na phattuam pih mel lo thei ahih manin tulaitak-a Zomi te in ih kibulpat dinga kisam a kibulsap pawlkhat ka hong gen nuam hi.\nTulai takin Kawlpi ah guah hong tamteh hawklampi kibawl lo ahih manin lampi pen hawklam suak hi. Hawklam (draining system) a bawl sunte inlah lampi pan hawklam ah tui paikhiat nading a vang guan tuan mel lo hi. Thuneite sungah Zomi ulian ih om leh khuapi khat ahih nakleh hawklam bangzah-in kisam hiam cih mipi’ theih ding bangzah-in kul hiam cihthute hong kin mahmah ding uh thupi hi.\nGankhawi, vok le ak, ui le keel khawi daan zong tampi tak lam ih kilah ding om hi. Mihingte pen huih tawh kizom ahih manin gankhawi huai mun maw hi lo cihte, ui bang ih khawi leh a ham lo theithei, mi a pet lo theithei dingin kem ding, uihai natna a kilawh loh nadingin zatui sun ding, khawi theihna licence om sak ding cih khawng thupi hi. Zan thapai ui ham ngeingai ahih man-a ihmut theih loh khawng nuam het lo hi. Meiset zan thapai hongte bang in zong veengte khualna-in a ging lo theithei ding vaihawm huai mahmah hi. Vok khawi ding ih hih leh zong ih veengte neh lua ding ahih leh a mun lem kei ei ci-a khawi loh lel ding meet zaw hi. A vok kimudah hi loin a vok-hiing ih veengte in na thuak zo mahmah lo thei hi. Khawi dinga kilawm sa ih hileh zong vok zun vok hiing a nam lo theithei ding ih hanciam kul hi.\nChristian vive ih hih manin, eimau huang ahi tei ta zongin huang a awn tei nakleh vengte neh lua-a inn lam, ekbuk, vokbuk lam tentan cihte zong a kilawm het lo ahi hi. Ih veengte a nawngkaai sak singkung lopa hah zel ding mah hi-a, ahi zongin innkong khawnga singkung hoih mahmah khawng phalbi zingkhat nitang ngah loh man peuh-a a phun sansan tawh a phuk ziau tawh ih om-a khuakhal ni sat teh bangzah-in kicimawh hiam cih khawng kiphawk nawn lo hi. Singkung in a lum lua bek daal lo-in a vot lua zong a daal ahi hi.\nVideo: Seikkantha Lei tui in taikhia Kawlpi (Kalaymyo, Sagaing, Myanmar)\nAn le tui tawh kisai-ah zong dangtak man, gilkial man bekin ne loin a hunhun-a ih nek ih dawn ding, eimau ut hun tek-ah ne loin innkuan kim tak-a sabuai um khawm zo den lehang hoih penpen hi. Khua ul sa lua peuh beka kisil hi nawn loin pongmaan-in kisil ni. Dangtak ciang beka tui dawn hi loin pongmaan-a tui dawn mi hi ni. Ha bek nawt theih sa loin khutcin khecinte zong nawt-in siang sak sitset ni.\nNa tate sang a pai ciang, sang hong tuah ciang tui hai khat suah inla, dawn sak hamtang in. Amau duh leh duh loh thu tawh tui dawn mel lo an ne mel lo naupang pen cidam loin hong gawng (skinny) mahmah ding hi. Amau’ nek amau’ dawn bek tawh koih kei in. Suah in. Tulh in. Pongmaan dawn sak zawh, nek sak zawh sawm in. Tui vot hai khat suah ding pen mi’ tate bek hi loin eimau’ tate khawng zong na hi mawk hi.\nZomi te in ih kibulsap hihte pawlpawl ahihi.\nPrevious: Malaysia MRT Consturction puahkhapna pan aliam mi 3 te lakah khat sita\nNext: Malaysia dailenbuk khatpan gultawh akibang ganhing golpikhat pusuakkhia